खबर भोजपुरी में (शनिचर,7फरवरी 2015) – टटका खबर\n(शुक,6फरवरी के खबर)\nबिहार के मुख्यमंत्री जीतन राम माँझी देर रात अपना दू गो मंत्रियन – पीके शाही आ लल्लन सिंह -के बरखास्त करे के सिफारिश राज्यपाल का लगे भेज दिहले बाड़न. बाकिर एकरा से पहिलही आपन चाल चलत जदयू के राष्ट्रीय अध्यक्ष शरद यादव राज्यपाल के लिख भेजले बाड़न कि जीतन का लगे बहुमत नइखे रहि गइल आ उनकर कवनो सलाह मत मानब. देखल जाव कि राज्यपाल का करत बाड़न. अब अतना त साफ हो गइल बा कि एह मुद्दा पर जदयू के टूटल पक्का हो गइल बा. जीतन राममाँझी के समर्थन में दलित सड़क पर उतरे लागल बाड़े. नीतीश के सत्ता लोलुपता का चलते बिहार के सामाजिको ताना बाना टूट का कगार पर आ गइल बा.\nमाथ अमेरिकी थिंक टैंक ‘काउंसिल ऑन फॉरेन रिलेशंस’ के एगो कार्यक्रम में भारत में अमेरिका के राजदूत रहल रॉबर्ट ब्लैकविल पाकिस्तान के चेतवले केि अब अगर भारत पर कवनो आतंकी हमला भइल त मोदी सरकार पाकिस्तान के सैन्य जवाब देबे से ना हिचकिचाई आ पाकिस्तान के ई बात बढ़िया से समुझ लेबे के चाहीं कि ओकर पिछलका तरह के हरकत अब बर्दाश्त ना होखी भाारत के.\nदिल्ली विधानसभा चुनाव के सगरी तइयारी हो चुकल बा आ शनिचर का भोर से ओहिजा के वोटर आपन सरकार चुने ला वोट करीहें. अबकी के चुनाव पर देशे ना दुनिया भर के नजर लागल बा काहें कि एह चुनाव से भारत के राजनीति के दशा दिशा तय हो जाई. भाजपा अगर हार गइल त देश भर के छुटपुटिया नेतवन के नया जिनिगी मिल जाई बाकिर जीत गइल त फेरू भाजपा के अश्वमेध घोड़ा रोके के ताकत ना रह जाई कवनो दोसरा गोल में. एहि चलते उहो नेता जवना के कवमो बकात नइखे दिल्ली में उहो केजरीवाल के समर्थन में खड़ा लउके का फेर में लागल बाड़े. साँझ बेरा जामा मस्जिद के शाही इमाम बुखारी आआपा खातिर आपन समर्थन जतवले त ध्रुवीकरण होखे के अनेसा देखत आआपा तुरते एह समर्थन के नकार दिहलसि.\nलोकसभा चुनाव जीतला का बाद पहिला बेर अपना संसदीय क्षेत्र में आइल सपा सांसद आ मुखिया मुलायम सिंह यादव आजमगढ़ के ढेरहन सौगात बँटलन. नाहियो त करीब दू सौ परियोजना के एलान कर गइलन. लखनऊ से बरास्ता आजमगढ़ बलिया खातिर एगो छहलेना एक्सप्रेस बनावे के योजनो पर विचार चलत बा जवन कि देश के सबले बड़हन एक्सप्रेस होखी.\nबियफे का दिने दिहल अमरीकी राष्ट्रपति बराक ओबामा के बयान पर केन्द्र के दू गो बड़का मंत्री – अरुण जेटली आ राजनाथ सिंह – कहलन कि ‘पथ से भटकाव’ कबो भारत के आपन सहिष्णुता के इतिहास के नुकसान ना चहुँपा सके आ धार्मिक सहिष्णुता के दुनिया भर में शानदार नमूना हवे भारत.\nयूपी में गोकशी, यौन शोषण आ बाल श्रम के दोषियन पर गुण्डा एक्ट लगावे के प्रावधान वाला उत्तर प्रदेश गुंडा नियंत्रण अध्यादेश 2015 के संशोधन के शुक का दिने राज्यपाल के सहमति मिल गइल. अब गाय के गैरकानूनी तरीका से ढोवे भा तस्करी करे वालन पर गुण्डा एक्ट का तहत कार्रवाई होखी.\nनीतीश कटारा हत्याकाण्ड के फैसला में शुक का दिने दिल्ली उच्च न्यायालय विकास यादव आ ओकरा चचेरा भाई विशाल यादव के तीस तीस साल जेल के सजा सुना दिहलसि. नीतीश कटारा विकास के बहिन के दोस्त रहुवे आ ओकर दोस्ती एहनी के बरदाश्त ना रहुवे.\nसप्ताह के कारोबार का आखिरिओ दिने शुक के मुंबई शेयर बाजार में गिरावट के रुख बरकार रहल. सेंसेक्स 133 अंक आ निफ्टी 50 अंक गिर के बंद भइल.\nआईसीसी विश्व कप टूर्नामेंट के उद्घाटन समारोह 12 फरवरी के न्यूजीलैंड के शहर क्राइस्टचर्च आ आस्ट्रेलिया के मेलबर्न में आयोजित कइल जाई.\nकैमूर के मशहूर आ पुरान मंदिर से माता मुंडेश्वरी के गहना बियफे का रात में चोरा लिहल गइल बा. मामिला के जाँच करे खातिर पुलिस के डाॅग स्क्वाड बोलावल गइल बा आ मंदिर के बंद राख के श्रद्धालुअन से बाहरे से दर्शन पूजन करावे के निर्देश दिहले बिया पुलिस.\nसारधा घोटाला के आँच अब अफसरानो के झँउसावल शुरु कर दिहले बावे. पहिला निशाना बनलन केन्द्री गृह सचिव अनिल गोस्वामी आ अब एगो बड़का आईपीएस अफसर समेत अनेके लोग निसान पर आ गइल बा.\nबियफे रात बलिया पुलिस चित्तू पाण्डेय चौराहा पर एगो बाइक से जात दू गो बदमाशन के रोकलसि त पता चलल कि बाइक चोरी के ह. ओकनी का लगे से एगो तमंचो मिलल. दुनू बिहार के दरभंगा जिला के रहे वाला हउवें सँ. बाइक हल्दी इलाका से चोारावल रहुवे.\nबहिन के आशिक के फँसावे का फेर में सारण जिला के इसुआपुर के एगो नवही मो़ सलीम इसुआपुर दरोगा के फोन क दिहलसि कि जल्दी से ट्रांसफर करा के चल जा ना त तोहरो हत्या हो जाई जइसन पिछला दरोगा संजय तिवारी के भइल रहुवे. अब पुलिस सही बात के पता लगावे में लागल बिया.\nसारण जिला के दाउदपुर आ एकमा टीसन का बीच हेकाम गाँव का लगे चौदह बरीस के एगो लईका ट्रेन से कटा के मर गइल. लागत बा कि कुहा का चलते ओकरा लउकल ना आ तले ट्रेन आ गइल.\nTags: News in Bhojpuri, आजमगढ़, गोकशी, छपरा, जीतन राम माँझी, टटका खबर, दिल्ली विधानसभा चुनाव, नीतीश कटारा, बलिया एक्सप्रेसवे, मुलायम सिंह यादव, लोकसेवा आयोग


राष्ट्रीय गीत - विकिपीडिया\nराष्ट्रीय गीत, राष्ट्रगान, चाहे एंथम कौनों देश की इतिहास आ परमपरा की गौरव के बखान करे वाला आ ओ देश की जनता द्वारा आदर कइल जाए वाल गीत होला। ई राष्ट्र गान से अलग होला काहें की एकरी गावे का अवसर आ तरीका के सरकारी रूप से मान्य निश्चित रूप न होला। जेवना देस में अलग से राष्ट्रीय गीत न होला उहाँ राष्ट्रगाने के राष्ट्रीय गीतो कहि दिहल जाला।\nभारत का राष्ट्रीय गीत "वंदे मातरम्" हवे आ राष्ट्रगान "जन गण मन" हवे।\nEarly version of the "Wilhelmus" as preserved inamanuscript of 1617 (Brussels, Royal Library of Belgium, MS 15662, fol. 37v-38r)\nराष्ट्र गान सभ के महत्व यूरोप में 19सदी में बढ़ल, बाकी कुछ के उत्पत्ती बहुते पहिले भ गइल रहे। सभसे पुरान स्वीकार कइल जाए वाला राष्ट्रगान नीदरलैंड के "Wilhelmus" हवे जे डच बिद्रोह के समय 1568 से 1572 बीच कबो लिखल गइल आ एकर वर्तमान धुन सन 1626 में बनावल गइल। ई बहुत पापुलर मार्च-गान (सेना के मार्च के समय गावल जाए वाला) रहल बाकी ऑफिशियल रूप से एकरा के एंथम 1932 में घोषित कइल गइल।\nजापान के राष्ट्रीय गान "Kimigayo" के गीतरचना सभसे पुरान हवे, ई हेइयान काल 794–1185 के एगो कबिता से लिहल गइल हवे। हालाँकि एकर संगीत 1880 में बनावल गइल\nभारत के राष्ट्र गान "जन गण मन" बंगाली भाषा में लिखल गइल हवे आ रबींद्रनाथ टैगोर के एगो गीत के हिस्सा हव।\nफिलिपीन्स के एंथम "Lupang Hinirang" के संगीत 1898 में बिना कौनों बोल (कबिता) के रचल गइल (incidental music) जब फिलीपींस स्पेन से अपना आजादी के घोषणा कइलस। कबिता "Filipinas" अगिला साल लिखल गइल जे एह एंथम के गीत बनल; वर्तमान तागालाग भाषा वाला वर्शन 1962 में के हवे।\n"गॉड सेव दि क्वीन", यूनाइटेड किंगडम के राष्ट्रगान आ कुछ कॉमनवेल्थ देस सभ में रॉयल एंथम जे राजा/रानी के मौजूदगी में गावल जाए खातिर हवे, पहिली बेर 1619 में "God Save the King" के नाँव से गावल गइल रहे। ई ऑफिशियल रूप से यूके के राष्ट्रगान ना हवे, बस ई परंपरा आ इस्तेमाल के चलते ई दर्जा हासिल क लिहलस।\nस्पेन के राष्ट्रगान, "Marcha Real" (शाही मार्च), 1761 में लिखल गइल, राष्ट्रगान के रूप में अंगीकार कइल जाए वाला सभसे पहिला रहल, 1770 में। डेनमार्क अपने दू गो एंथम सभ में से पुरनका वाला, "Kong Christian stod ved højen mast", के 1780 में अंगीकार कइलस; आ "La Marseillaise", फ्रांस के नेशनल एंथम, 1792 में लिखल गइल आ 1795 में अंगीकार कइल गइल।\n"Ee Mungu Nguvu Yetu", कीनिया के राष्ट्रगान, कुछ ओह सभसे पहिला राष्ट्रगान सभ में से एक हवे जेकरा के बिसेस रूप से सरकारी तौर पर रचल गइल रहे। ई गीत कीनियाई एंथम कमीशन द्वारा 1963 में लिखल गइल जवना से कि यूनाइटेड किंगडम से आजादी के बाद देस के राष्ट्रगान बनावल जा सके।\nवेल्श के क्षेत्रीय एंथम "Hen Wlad Fy Nhadau" पहिला अइसन एंथम रहल जेकरा के कौनों इंटरनेशनल खेलकूद आयोजन में बजावल गइल। ई राष्ट्रगान पहिली बेर न्यूजीलैंड के खिलाफ रग्बी के एगो खेल के दौरान गावल गइल।\n↑ Japan Policy Research Institute JPRI Working Paper No. 79.\n↑ "Kenya". पहुँचतिथी 20 मार्च 2015.\n"https://bh.wikipedia.org/w/index.php?title=राष्ट्रीय_गीत&oldid=645357" से लिहल गइल\nLast edited on 28 नवंबर 2018, at 19:44\nएह पन्ना पर आखिरी बेर संपादन 28 नवंबर 2018 के 19:44 बजे भइल रहल।


भोजपुरी में खबर (शुक, 24 अप्रैल 2015) – टटका खबर\nभोजपुरी में खबर (शुक, 24 अप्रैल 2015)\nजब भोजपुरी के पढ़वइआ हइले नइखन त ढेर परेशान होखला के का जरूरत! जब मौका मिली, मन करी तब खबर डाल देब, ना मिली त छोड़ देब. वइसहूं टटका खबर खबर कम, भोजपुरी पढ़े लिखे बोले के आदत डलवावे के कोशिश बेसी ह. खबर पढ़े खातिर पूरा दुनिया पड़ल बा बस भोजपुरी खबरन के कवनो निकहा साइट नइखे, बस इहे सोच के लवट लवट के आवत रहीले. रउरा अउर कुछ ना त कम से कम कुछ टिप्पणी, अपना गाँव जवार के खबर त आजाद पन्ना पर डालिए सकीलें, बाकिर ना, रउरो सभे कुछ ना करब. त अइसहीं नू चली भा थथम जाई. अब चार दिन बाद आइल बानी त कुछ खबर देईए दिहल जाव.\nआआपा पार्टी पर एगो कारोबारी गजेन्द्र के किसान बनवा के फाँसी चढ़ जाए के उकसावे के आरोप लगावत दिल्ली पुलिस एगो केस दर्ज कइले बिया. आआपा पार्टी एह आरोप के झूठ क पुलिन्दा बतावत बिया काहे कि राजा हरिश्चन्द्र के नवका अवतार हउवन केजरीवाल जे सतरह साल का सरकारी नौकरी में कबो तबादला ना देखले.\nकेन्द्र में मोदी के सरकार बनला के एगो बड़हन असर देखे के मिलत बा कि कांग्रेसो जइसन पार्टी हिन्दुत्व का पाला में खड़ा होखल लउकल चाहत बिया. अब एही दिसाईं राहुल गाँधी केदारनाथ धाम के ‘पैदल’ यात्रा करे खातिर हेलीकाप्टर से पहाड़ी पर चहुँपले आ अोहिजा से पैदल केदारनाथ धाम खातिर चलीहें. वइसे अलग बात बा कि अबहीं ले साफ साफ नइखे बतावल जा सकत कि राहुल भा सोनिया के धरम का ह? अगर ईसाई हवे लोग त एह लोग के एह तरह हिन्दू मन्दिरन के यात्रा ना करे के चाहीं.\nदेश विरोधी ताकतन के फंडिग करे के अछरंग झेलत फोर्ड फांउडेशन पर केन्द्र सरकार नजर टेढ़ क दिहले बिया आ ओकरा से मिलल फंड देश में कवना गिरोह का लगे आवत बा तवना पर नजर राखल जाई. जान जाईं कि केजरीवाल के गोल के बढ़ावा फोर्ड फाउन्डेशने से मिलल रहुवे आ अउऱिओ बहुते देश विरोधी ताकतन के फंडिंग करत रहे के अछरंग लागत रहेला फोर्ड फाउन्डेशन पर.\nमंगल का दिने बिहार के पूर्णिया आ अगल बगल का इलाकन में आइल तूफान से मरे वालन के गिनिती बढ़ के 65 पार हो गइल बा. नाहियो त2हजार लोग घवाहिल भइल बा. केन्द्र सरकार का तरफ से मोदी हर संभव सहायता करे के भरोसा दिहले बाड़न.\nपश्चिम बंगाल के छह गो शहरन के नाम ममता बनर्जी सरकार बदल दिहले बिया. सिलिगुड़ी अब तीस्ता नदी का नाम पर तीस्ता, बोलपुर रवींद्रनाथ टैगोर के गीत संग्रह ‘गीताबितान’ के नाम से, आसनसोल-दुर्गापुर के नाम काजी नजरूल इस्लाम के काव्य संग्रह ‘अग्निबीणा’ से, मालदा जिला के गजलडोबा के ‘मुक्त तीर्थ’, बगल के गरिया के ‘उत्तम सिटी’, आ नदिया जिला के कल्याणी के नाम ‘समृद्धि’ क दिहल गइल बा.\nबियफे का दिेने पाकिस्तानी सेना के हवाई हमला में खैबर इलाका के तिराह घाटी में नाहियो त 22 गो आतंकियन के मारल गइला के खबर बा. ओकनी के ठिकाना पर मौजूद गोला बारूद के भंडारो उड़ा दिहल गइल बा.\nबिहार के मुख्यमंत्री नीतीश कुमार के कहना बा कि पीएम मोदी जमीन अधिग्रहण कानून के मान से सवाल मत बनावसु. नीतीश कहलन त बाकिर उनुका कहला के मतलब इहे रहल कि देश के विरोधी गोल एह सवाल के अपना मान के सवाल बना लिहले बाड़े आ ओह लोग के देश के विकास से अधिका मतलब अपना राजनीति के चमकवला से बा. देश जाए चूल्हेभाँड़ में. किसानन के भड़कावे में सगरी विरोधी दल आ मीडिया लागल बिया. एही नौटंकी का फेर में आआपा के किसान रैली में एगो कारोबारी के किसान बना के फाँसी पर लटक जाए खातिर उकसा के ओकर जान ले लिहल गइल.\nजम्मू कश्मीर में भाजपा गठबन्हन के सरकार बनला के एगो फायदा ई भइल बा कि ओहिजा के आतंकियन आ अलगाववादियन के सेकूलर गिरोह से मिले वाला समर्थन कम हो गइल बा. एही चलते एगो अलगाववादी नेता मसर्रत आलम भट्ट पर शिकंजा कसत ओकरा पर जन सुरक्षा कानून लगा के जम्मू के जेल में भेज दिहल गइल बा.\nबदलापुर नगरपरिषद के चुनाव में शिवसेना के 24 सीट आ भाजपा के 20 सीट मिलल बा. कांग्रेस आ एमएनएस के खातो ना खुल पावल जबकी राकांपा के2गो सीट मिलल बा. शिवसेना के अकेले बहुमत मिल गइल बा 47 सीट वाला बदलापुर नगरपरिषद में. शिवसेना आ भाजपा अलग अलग लड़ल रहले.\nसवर्ण आयोग के सिफारिश पर अमल करे वाला राज्यन में बिहार अकेला बा. बाकिर कवनो राज्य में सवर्ण आयोग नइखे बनावल गइल. बिहार के सवर्ण आयोग के कहना बा कि सालाना डेढ़ लाख रुपिया के कम आमदनी वाला सवर्ण के गरीब परिवार मानल जाव आ ओह लोग के सरकार के सगरी कल्याणकारी योजना के फायदा दिहल जाव.\nबिहार में शुक का साँझ फेरू बँड़ेरा उठे के अनेसा जतवले बावे मौसम विज्ञान केन्द्. गनीमत अतने बा कि अबकी के बँड़ेरा के रफ्तार पचास किलोमीटर प्रति घंटा से कम के होखी जवना चलते नुकसान कम होखी.\nबियफे का दिने बाबू वीर कुंवर सिंह के जयंती पूरा प्रदेश में धूमधाम से मनावल गइल. मुख्य कार्यक्रम भोजपुर के जगदीशपुर किला में भइल जवना में मंत्री लेशी सिंह आ विधायक भाई दिनेश समेत अनेके खासमखास लोग शामिल भइल. पटना में बाबू कुंवर सिंह के मूर्ति पर मुख्यमंत्री नीतीश कुमार माला चढ़वले.\nबक्सर जिला के कृष्णा ब्रह्म क्षेत्र के रहतुआ गांव में संपत्ति के झगड़ा ले के एगो बेटा अपना बापे के गोली मार के मुआ दिहलसि.


होली के सांस्कृतिक महत्व : अक्षयवर दीक्षित | जोगीरा\nHome आलेख होली के सांस्कृतिक महत्व : अक्षयवर दीक्षित\nपरनाम ! स्वागत बा राउर जोगीरा डॉट कॉम प, आयीं पढ़ल जाव अक्षयवर दीक्षित जी के लिखल निबंध होली के सांस्कृतिक महत्व, रउवा सब से निहोरा बा कि पढ़ला के बाद आपन राय जरूर दीं, अगर रउवा अक्षयवर दीक्षित जी के लिखल भोजपुरी निबंध अच्छा लागल त शेयर जरूर करी।\nइ निबंध अक्षयवर दीक्षित जी के लिखल किताब अङऊँ (भोजपुरी पद्य संग्रह ) से लिहल गइल बा।\nभारत के सांस्कृतिक परम्परा विश्व में सबसे पुरान हवे। एह परम्परा के पोषक पर्व त्योहार भाजुओ आपन काम कर रहल बाड़े सन । होली एगो अइसने सांस्कृतिक त्योहार हवे। खुशी, जोस, उल्लास से भरल एह पर्व में युग-युग के स्मृति जुड़ल बाटे आ लोक-जीवन के कई गो इतिहास एह उत्सव का परम्परा में ढुकल लुकाइल बा।\nअक्षयवर दीक्षित जी\nभारतवर्ष अपना सांस्कृतिक जीवन में हजारों-हजार वसंत देख चुकल बा। ना जाने केतना होली मचवले बा । ई पर्व देशकाल का मुताबिक अनेक नांव से पुकारल जाला । मदनोत्सव, कहीं वसंतोत्सव, कहीं होली त कहीं फगुआ। हमरा संस्कृति के धारा वैदिक-युग से अबले निरन्तर बहते रहल बा । कबो-कबो विदेशी आक्रमणो भइल जवना से तनीमनी कठिनाई आइल । बाकी विदेश से आइल लोग के संस्कृति एह संस्कृति में मिलत गइल हालत ई भइल, जे एकर धारा अउरी चाकर आ तेज हो गइल । इहे कारण बा जे संसार के अनेक संस्कृति महाकाल के चपेट में परिके विनष्ट हो गइली सन, बाकी हमार संस्कृति सैकड़न बरिस तक गुलामी का बादो गतिशील बनले रहल । एकर बहुत श्रेय एह होली, दिपावली, दशहरा आदि पर्व-त्योहार के बाटे।\nअइसे त होली, वसंत पंचमी से सुरू होके चइत का एकम तक चलेला । बाकी ठीक से धूमधाम के साथे मनावल जाला, फगुनी पूरनवासी आ चइती एकम के।\nएह पर्व के सांस्कृतिक परम्परा के कुछ बात हम पाठक लोग के आगे थोरे में परोसतानी।\nई प्रसिद्ध कथा बा कि हिरण्यकशिपु राक्षस का घरे “होलिका” नाँव के एगो राक्षसी रहे, जवना पर आग के कवनो असर ना परे। भक्त राज प्रहलाद का सत्याग्रह के दबावे के कुल्हीं उपाय जब खतम हो गइल त राक्षस-बाप हिरण्यकशिपु प्रह्लाह के जान से मार देवे के ढेर योजना बनवले । बाकी ऊ सब बेकार भ गइल ओही में एगो इहो रहे जे होलिका प्रलाद के कोरा में लेके धधकत आग में बइठी त ऊना जरी आईजारि जइहे। बाकी भइल एकरा उलटा। प्रल्हाद हँसते आगी में से निकल गइले आ होलिका जरि के राखि हो गइली। तबे से भक्त प्रह्लाद का सम्मान में आ होलिका का अपमान के याद करे खातिर हर साल “होलिका-दहन’ के परम्परा भारतीय आचार्य लोग सुरू कइल ।\nपुराना जमाना में जब इक्ष्वाकुवंशी लोग के शासन भारत पर रहे तब ‘अडाडा” नाँव के एगो राक्षसी गाँवन में घूमि-घूमि के लइकन के मारत-मुआवत रहे । राक्षसी का डर से कपसल प्रजा लोग राजा का लगे गइल आ आपन दुख रोअल । लोग का रक्षा में तत्पर राजा चिन्तित होके तुरंते महर्षि नारदजी से रक्षा क उपाय पुछले। ई संयोग के बात रहे जे ओही बेरा नारदजी पहुँच गइल रहनी । नारदजी बतवनी जे ‘रक्षोन’ मंत्र से हवन करत आगि जलावल जाव आ लरिका लोग राक्षसी के भगावे के नोयत से हल्ला करत लुकारी लेके दउरो । महाराज सगरे राज में अइसने करे के व्यवस्था कइलें। एकरा बाद डेराइल राक्षसी के क्रोध शान्त भ गइल । कपसल लइका ढीठ हो गइले तबे से ई परम्परा बन गइल लरिका सब जे ‘अडाडा’-‘अडाडा’ कहिके लुकारी भंजले, उहे पाछे ‘अररर झररर सररर’ भ गइल आ तिरस्कार गारी के रूप में बदल गइल ! तबे से लुकारी भँजला के, कबीर गावत (गारी देत ) में झररर कहला के परम्परा चलि गइल। एही ‘बाल रक्षा विधान’ के याद करे खातिर लारका लोग ‘सम्हत’ जरावेला।\nकहीं-कहीं इहो लिखल पावल जाला जे महात्मा कबीरदास के अखड़पन से ओह घरी के हिन्दू-मुसलमान केहू खुश ना रहे । एही से हिन्दू समाज उनका तिरस्कार में होली का हुरदंग के अवसर पर उनही का नाँव पर गारी देवे लागल। जवना के नांव परल ‘कबीर’ । उहे गारी ‘कबीर’ से बिगड़ ‘कबिरावन’ भ गइल। बाकी सभ्य समाज में ‘कबीर’ गावे के परम्परा नइखे । काहे से जे महात्मा कबीर के अपमान के दुर्गन्ध एह परम्परा में मिलता। जे महात्मा के हिन्दी-गोजपुरी साहित्य में, भक्ति-परम्परा में मोतना ऊँचा स्थान बाटे भोका नाम पर गारी देहल उचित नइखे । ई बात सबका समझे बूझे के चाही।\nभारतीय भाषा में बरिस के पर्यायवाची शब्द ‘सम्वत्’ हवे । जबन हर साल नया नांव से आवेला । जरो अपना पूर्वज लोग के गुमला पर सम्मान के साथ जरावल जाला, ओइसही सम्बत्’ का खतम गइला पर ‘सम्हत’ जरावल जाला। ई ‘२.म्हत जरावल’ कीतल सम्बत का प्रति सम्मान देखावल हवे।\nई वात पद्मपुराण में आइल बा जे केहू एकग के होलिका दाह कहेला त केहू ‘वर्ष-दाह’ आ केहू ‘काम-दाह’ भी कहेला।\nमीमांसा ग्रंथन में एगो ‘होलाका-यज्ञ’ के वर्णन आइल बाटे। अइसन बुझाला जे ओह यज्ञ में रबी के नया अन्न से ‘होला’ (हवन-सामग्री) बनावल जात रहे । एही से ओह यज्ञ के नाम ‘होलाका-यज्ञ’ रहे। इहे होलाका बदलत-बदलत होरहा’ हो गइल बाटे। ओह घरी हर बरस में एक बेर ई यज्ञ होत रहे । अइसनो हो सकेला जे ओही के बिगड़ल रूप ई ‘होलिकादाह’ होखे । भारतवर्ष में हर जगह होलिका का आग में जव के बाल पकावल जालाकहीं-कहीं त होरहा खाए के भी प्रथा बाटे। भोजपुरी जनपद में ई पावन पर्व एही ढंग से मनावल जाला । इहो सुने में आवेला जे ओह आगि पर रोटी पका के खिअबला से पुरान से पुरान रोग मेट जाला।\nशास्त्र में लिखल बा जे कात्तिक-माघ-बइसाख में खूब सबेरे नहइला पर पुण्य मिलेला । आ जे रोज ना नहा सके ऊ अंतिम दिन पूरनवासी के नहा के संतोष क लेला। ओइसही वसंत पंचमो से सुरुआत कके होली तक पाँच रंग रोज देवता पर चढ़ावे आ प्रसाद रूप में एक दोसरा के लगाने के भी बात शास्त्र में कहल बाबाकी रोज पार ना लगला से अंतिमे दिन देवता लोग पर चढ़ा के रंग अबीर उड़ावल जाला ।\nभारतीय पर्व-त्योहार के एगो बारीकी इहो हवे जे ओकरा साथे स्वास्थ्य-रक्षा के भाव भरल रहेला । ईहो पर्व एइसे अछूता नइखे । जाड़ा का दिन में पसीना त होइबे ना करे । ठंडी का डर से कमे नहइबो करेला लोग । आ तेल के ब्यवहार खूब होला । कुल्हि मिला-जुला के कहेके ई बा जे देह में खूब मइल बइठ जाला जाड़ा के मोसम मे। जब होली के दिने खूबे कीचड़-राखी रंग अबीर आदि देह में लागी, लोग खूब तरह अच्छा से नहाई त देह के मइल जाड़ा के अन्त में छुटि जाई। जवन स्वास्थ्य खातिर बड़ा लाभदायक होई।\nमहादेवजी कामदेव के जरवले तs, बाकी ‘काम के प्रभाव उनहू का ऊपर परिए के रहल। कामदेव के साथी ‘वसंत’ हवें । ओही घरी से वसंत आवे के समय सब लोग के मन में मादकता भर जाला। काम वासना के प्रभाव तेज हो जाला ओइसे बने खातिर, कुछ हद तक भी, मर्यादा के पालन करे खातिर ‘भग’ आ ‘लिङ्ग’ के पर्यायवाची शब्दन के व्यवहार करत स्वतंत्रलापूर्वक खेले कूदे के परम्परा तत्कालीन मनोविज्ञान के जानकार विद्वान लोग चलावल । काहे जे अइसन शब्द कहला सुनला से मने में ‘काम’ के जोस दब जाला। मनोविज्ञान कहेला जे कामातुर आदमी एकांत मे जवन बात सोचेला, मन पारेला, उहे बात जो सबका सामने कहे-सुने लागे त मने में ओकर काम-भावना दबि जाई । शास्त्रो एह बात के समर्थन करत कहेला :\nभग-लिङ्गाङ्कितैः शब्दैः क्रीडितव्यम् पिशाचवत्”\n“भग आ लिङ्गवाचक” शब्दन के प्रयोग करत पिशाच का तरे खेले कूदे के चाही।\nहोलो के दिने सब भेद-भाव जाति-पांति, छुआ-छूत भुला के सबसे प्रेमपूर्वक मिले के रिवाज बाटे एकर मतलब ई बा जे पुरान बगिस ( संवत ) का सुरुआत में सब केहू प्रेम-भाव से रहो आ एही तरह से साल भर रहे के प्रतिज्ञा करो। एगो इहो मतलब बा जे एह दिन लोग विचार करो जे जाति-पाति कवनो खास मतलब से चलावल गइल होई । एकरा के अधिक महत्व ना देवे के। एही से न एह दिन “श्वपचस्पर्श” से अर्थात छूआछूत के रिवाज व्यर्थ करेके बात पात्रा (पंचांग) में शास्त्र का आधार पर लिखल रहेला\nएह तरह से ई बात स्पष्ट हो गइल जे होलिका नाँव का राक्षसो का जरला से ओकरा तिरस्कार के स्मारक, प्रहलाद का सूरक्षा के स्मारक त ई पर्व बड़ले बाटे, ‘अडाडा’ नाँव का राक्षसी से लरिकन का बचाव का सफल योजना के स्मारको ई पर्व बाटे । साथ ही सम्वत के विसर्जनो के इयाद ई पर्व दिलावता । आदि आदि\nएह पृष्ठभूमि में होली के बहुत-बहुत सांस्कृतिक महत्व बाटे। लोग का एही सन्दर्भ में होली पर्व के देखे के चाही आ मनावहू के चाहो।\nपिछला लेखगांव के पिंडदान | भोजपुरी कहानी | अमित सिंह लोहतम\nअगिला लेखसोनपुर मेला के सैर : जमादार भाई


प्रवेश खातिर सगुनिया बनारस – Anjoria\nसिनेमा भोजपुरी के एक्शन सितारा प्रवेश लाल यादव खातिर काशी के पवित्र भूमि हमेशा से सगुनिया रहल बा. उनकर हर फिलिम वाराणसी में बढ़िया व्यवसाय करेले. ’चलनी के चालल दुल्हा’, ’तू ही मोर बालमा’, आ ’हिरो’ सगरी फिलिम वाराणसी में बढ़िया बिजनेस कइली सँ.\nअब हालिया रिलीज फिलिम ’टाईगर’ वाराणसी में भारी बरखा का बीचो बढ़िया बिजनेस कर देखवलसि. ई फिलिम आनंद मंदिर (वाराणसी) में पहिला हफ्ता 2,20,000/- के नेट व्यवसाय कइलसि जवन अपना में एगो रिकॉर्ड क्लेक्शन बावे. वाराणसी में निरहुआ के अलावा दर्शक प्रवेशे के फिलिम पसंद करेलें.\n’टाईगर’ पूरा यू.पी में बढ़िया बिजनेस बटोरत बिया आ तिसरको हफ्ता एकर कलेक्शन शानदार आवत बा.


गोरखपुर विश्वविद्यालय में चीफ समेत चार वार्डेन अउर9अधीक्षक लोग के कारण बताओ नोटिस - खबर भोजपुरी\nदिखल कुलाधिपति आनंदीबेन पटेल के ओएसडी डॉ. पंकज एल जानी के नाराजगी के प्रभाव\nकुलाधिपति आनंदीबेन पटेल के ओएसडी डॉ. पंकज एल जानी के ओर से दीनदयाल उपाध्याय गोरखपुर विश्वविद्यालय (डीडीयू) के छात्रावासन के निरीक्षण के दौरान मिलल खामियन पर जतावल गइल नाराजगी के असर दिखे लागल बा। कमी के दुरुस्त कइले के कोशिश में जुटल विवि प्रशासन चीफ वार्डेन सहित सब चारों छात्रावास के वार्डेन अउर कुल9अधीक्षकन के कारण बताओ नोटिस जारी कइले बा।\nकुलाधिपति के विशेष कार्याधिकारी डॉ. पंकज एल जानी2अप्रैल के डीडीयू का दौरा कइले रहने। एह दौरान ऊ संत कबीर छात्रावास, विवेकानंद छात्रावास अउर नाथ चन्द्रावत छात्रावासो के निरीक्षण कइले रहने। निरीक्षण में मिलल कमी पर कुलसचिव कार्यालय के ओर से कारण बताओ नोटिस जारी कइल गइल बा। ओसे एह सम्बंध में जल्दी स्पष्टीकरण मांगल गइल बा। सब छात्रावास में एक-एक वार्डेन अउर बुद्ध, कबीर अउर विवेकानंद छात्रावास में दू अधीक्षक जबकि एनसी छात्रावास में तीन अधीक्षक बानें। विवि प्रशासन ओर से सबके नोटिस जारी कइल गइल बा।\nनोटिस पावे वाले कुछ वार्डेन अउर अधीक्षक नाम न छपले के शर्त पर बतवनें कि ऊ कई समस्या के लेके कई बेर सम्बंधित अधिकारियन के पत्र लिखले बानें लेकिन समाधान नाइ भइल। पानी के टंकी ठीक करवले, आरओ सही करवले, सफाईकर्मियन के संख्या बढ़ावल गइले के सम्बंध में कई बेर पत्र लिखल गइल, लेकिन कौनो कार्यवाही नाइ भइल। रूसा के बनवावल गइल कई बाथरूम के हालत खस्ता बा। चारों छात्रावासों में कई कमरा कंडम बा, उनके मरम्मत खातिर लिखल गइल लेकिन नतीजा सिफर रहल।\nबतावल जाता कि बुद्ध छात्रावास में डॉ. जानी निरीक्षण नाइ कइले रहने। एकरे बादो उहाँ के अधिकारियन के नोटिस मिलले से ऊ हतप्रभ बानें।\n2407030cookie-checkगोरखपुर विश्वविद्यालय में चीफ समेत चार वार्डेन अउर9अधीक्षक लोग के कारण बताओ नोटिसyes


(शनिचर 10 सितम्बर)\nबिहार लोकसेवा आयोग के मुख्यपरीक्षा करावे पर अदालत के रोक. उच्चन्यायालय में आयोग के वकील सकरले कि तिरपनवीं से पचपनवीं परीक्षा के रिजल्ट में कुछ गलती भइल बा जवना के सुधारे के कोशिश हो रहल बा. अदालत के एह निर्देश से क्वालिफाई करे वाला प्रतिभागी उदास बाड़े.\nगोपालगंज जेल में डा॰ भूदेव सिंह के मई में भइल हत्या के जाँच सीबीआई शुरू कर दिहलसि. सीबीआई के टीम जेल में जा के कैदियन से पूछताछ कइलसि.\nपटना के इंदिरा गाँधी आयुर्विज्ञान संस्थान में मेडिकल के पढ़ाई शुरू कर दिहल गइल. ई बिहार के नौंवा मेडिकल कॉलेज हवे. एह कॉलेज में सौ सीट पर एमबीबीएस के एडमिशन होखल करी. अबही ले छियानबे छात्र एडमिशन करा लिहले बाड़न.\nबिहार में हर साल आवे वाला बाढ़ पर शोध करे आ एहसे मुक्ति के राह तलाशे खातिर पटना आ भागलपुर में शोध संस्थान खोलल जाई. एहिजा बाढ़ से निपटे खातिर तकनीकि प्रशिक्षणो दिहल जाई.\nचंपारण जिला के बेतिया मंडल कारा के अधीक्षक रमेशचंद्र जायसवाल अनुमंडल पुलिस अधिकारी का घरे जा के आये दिन होखत छापामारी रोकवावे खातिर पाँच हजार रुपिया रिश्वत देबे के कोशिश कइलन जवना का बाद उनुका के गिरफ्तार कर लिहल गइल.\nछपरा जिला के जनता बाजार में तैनात अवर निरीक्षक मुकेश कुमार सिंह के घूस लेत रंगे हाथ पकड़ के गिरफ्तार कर लिहल गइल.\nगोपालगंज जिला के बैकुंठपुर विधानसभा क्षेत्र के विधायक रहल बासठ बरीस के देवदत्त प्रसाद के काल्हु दिल्ली में मौत हो गइल जहवाँ उनुकर इलाज होत रहल.\nभोजपुर जिला के नगर थाना इलाका में एगो खैनी व्यवसायी के हत्या कर दिहल गइल जवना से खिसियाइल लोग सड़क पर जाम लगा के प्रदर्शन कइल. बाद में जिला प्रशासन जाम हटवलसि.\nबक्सर जिला के नया भोजपुर में एहो टायर व्यापारी के आजु गोली मार के हत्या कर दिहल गइल. एहिजो एन एच चौरासी पर जाम लगावल लोग.\nपटना फुलवारी शरीफ के हारून कालोनी के रहे वाला सिराज अहमद के निकाह परिवार वालन का मर्जी से कराची के निगार फातिमा का साथे भइल. मुम्बई में व्यवसाय करे वाला सिराज के कहना बा कि अबही ले ऊ पाकिस्तान नइखन देखले बाकिर अब जब ससुराल बन गइल त जाहीं के पड़ी. मजाक में कहलन कि ‘सानिया मिर्जा भारत से पाकिस्तान गइली आ निगार पाकिस्तान से भारत अइली.’ निगार के बड़की बहिन तनवीर फातिमा के शादी बारह साल पहिले पटना में भइल रहे.


रानी चटर्जी शूटिंग का दौरान घवाहिल – Anjoria\nअप्रैल 1, 2010 रानी चटर्जी\nभोजपुरी फिल्म साँवरिया आई लव यू का बनारस में हो रहल शूटिंग का दौरान चर्चित अदाकारा रानी चटर्जी घवाहिल हो गइली. सीन का अनुसार बाल्टी में भरल रंग फेंके का दौरान बाल्टिये फेंका गइल आ रानी के माथ फोड़ दिहलस. तुरते उनका के बगल के एगो प्राइवेट अस्पताल ले जाके मरहम पट्टी करवावल गइल आ लवटि के रानी चटर्जी ओह सीन के पूरो कर दिहली.\nनिर्माता शंभू पांडे आ सीबी त्रिपाठी के एह फिल्म में रानी के नायक बाड़न सुपर स्टार विनय आनन्द. रानी के अस्पताल ले जाये में उनकर तेजी देखले बनत रहे. निर्देशक रामपाल सिंह कहलें कि रानी वाकई दिलेर बाड़ी. बतावत चलीं कि रानी भोजपुरी सिनेमा के अइसन अदाकारा हई जे फिल्म दिमाग से बेसी दिल से करेली. एही महीना मुंबई में रीना एस पासी के बनावल फिल्म भईया के ससुरारी में रिलीज होखे जा रहल बा जवना में रानी के अदाकारी जलजला ले आ दी. राजकुमार आर पांडे निर्देशित एह फिल्म में रानी के नायक बारे बिरहा सम्राट विजय लाल यादव. रानी के एगो अउरी फिल्म पायल ओ बन के तइयार बिया जवना के निर्माता जीतेन्द्र प्रताप सिंह, निर्देशक नंद किशोर महतो आ नायक विक्रांत सिंह बाड़न जा.\nकहल जा रहल बा कि एह तीनो फिल्म से रानी के कैरियर अउरी ऊँचाई ध ली.


लक्ष्मण रेखा के डबिंग करत में रो पड़ली गुंजन पन्त – Anjoria\nकलाकार बहुते भावुक होलें आ हर लमहा के ऊ अपने से जोड़ के देखेलें. कबो कबो त खुशी से ओह लोग के आँख भर आवेला. अइसने भइल स्टार नायिका गुंजन पन्त संगे, जब ऊ अपना फिलिम ’लक्षमण रेखा’ क डबिंग करत घरी रो पड़ली. काहें कि एकरा शूटिंग के दौरान उनुका कबो ना लागल रहुवे कि फिलिम अतना बढ़िया बन जाई. खूबसूरत गीत-संगीत से सजल एह फिलिम में गुंजन पन्त एगो नॉन ग्लैमरस किरदार कइले बाड़ी.\nएह बारे में गुंजन पन्त के कहना बा कि कवनो जरूरी नइखे कि हिरोईन हमेशा ग्लैमरसे लउके. हर किरदार में अपना के ढाल लिहले असल अदाकारी होला. कहतारी कि सत्ता आ राजनीति पर बनल ई फिलिम लोग के बहुते नीक लागी.


टटका खबर, शुक, जेठ अन्हरिया नवमी बाकी, 2078 विक्रमी – टटका खबर\nकोरोना के कहर में लगातार घटत होखे का चलते काल्हु देश में कोरोना छुताहिल मरीजन के संख्या 13 अप्रैल का बाद के सबसे कम 17 लाख 13 हजार 413 के रहल. हालांकि पिछला तीन दिन से नयका कोरोना छुताहिल मरीजन के संख्या बढ़ रहल बा आ काल्हु 1 लाख 34 हजार 154 के रहल. छुताहिल मरीजन के संख्या में कमी ठीक हो रहल मरीजन के बढ़त संख्यो का चलते बा. 14 मई का बाद से रोज मिलल नया मरीजन का मुकाबिले ठीक होखत मरीजन के संख्या अधिका रहल आवत बा. दुख के बात बा कि अबले3लाख 37 हजार 989 मरीजन कोरोना का चलते आपन जान गँवा चुकल बाड़ें.\nकोरोना के मरीजन में आवत कमी से उछाह में आइल निवेशक आँख कान मूदले लिवाली में लागल बाड़ें. घरेलू बा विदेशी फंडन के भागीदारी बेमतलब जइसन हो गइल बा भारत के नवका निवेशकन का चलते. एह लोग के निवेश शैली अबहीं ले साफ समुझ में नइखे आवत बड़का निवेशकन के. काल्हु 383 अँक चढ़ के सेंसेक्स आ 52232 पर आ 114 अँक चढ़ के निफ्टी 15690.अंक का ऐतिहासिक निशान पर बंद भइल. विदेशी बाजारन में आजु गिरावट के रुख देखत अगर देशो के बाजार में मुनाफा वसूली आ जाव तो अचरज ना होखी. आजु रिजर्व बैंक के रिपोर्टो आवे वाला बा जवना में महँगाई पर ओकर रुख जाने के इँतजार रही निवेशकन के.\nदेश के आर्य़िक माहौल में आवत के एगो संकेत अउर बा देश में स्टार्टअपन के बढ़त संख्या जवन 50 हजार का पार हो गइल बा. देश के हर राज्य में आ 623 जिलन में कम से कम एगो स्टार्ट अप जरुर हो गइल बा. सरकार के कहना बा कि एह स्टार्टअपन से नाहियो त पौने दू लाख नौकरी पैदा भइल बा.\nसीबीएसई बोर्ड का देखादेखी काल्हु उत्तर प्रदेश माध्यमिक शिक्षा परिषद आपन इंटरमीडिएट परीक्षो निरस्त क दिहलसि.\nजौनपुर के चन्दवक इलाका के कछवन गाँव से पुलिस पाँच गो डकैतन के योजना बनावते घरी गिरफ्तार कर लिहलसि. पुलिस देखते एगो भाग निकले में सफल हो गइल.\nकोरोना के कहर में कमी देखत यूपी सरकार आजु शुक से राज्य के सगरी सरकारी अस्पतालन में ओपीडी सेवा शुरू करा दिहल गइल बा.\nकुछ शर्त राखत पटना हाई कोर्ट सवा लाख शिक्षकन के बहाल करे के अनुमति बिहार सरकार के दे दिहले बावे.\nदेवरिया सदर कोतवाली इलाका में कोरोना निर्देशन के लंघन का आरोप में एगो शापिंग मॉल के सीज कर दिहलसि प्रशासन, ओह समय मॉल में नाहियो त चालीस गो कर्मचारी आ डेढ़ सौ गाहक मौजूद रहलें.\nसारण जिला के पानापुर बाजार में बंधन बैंक के शाखा पर धावा बोल के आठ गो डकैत कर्मचारियन के धमका के रसरी से बान्ह दिहलें आ कैश बॉक्स से करीब पौने दू लाख रुपिया लूट ले गइले. एगो दोसर डकैती तरैया इलाका के पचभिंडा गांव के नियरा आइडीएफसी बैंक के ग्राहक सेवा केन्द्र से तीन गो लूटेरा करीब दू लाख रुपिया लूट ले गइलें.\nगोण्डा जिला के खोड़ारे इलाका के रसूलपुर खान गांव में पोखरा से माटी निकालत घरी तीन गो लइकियन आ दू गो लइकन के डूबला से मौत हो गइल. सगरी एके परिवार के रहलें. पहिले एगो लइका के गोड़ बिछलल आ पोखरा में डूबे लागल त ओकरा के बचावत में पारा पारी सातो डूबे लगलें. संजोग से अगल बगल के लोग एहमें से दू गो बचा पवले. आ पाँच गो के मौत हो गइल.\nकौशांबी के करारी इलाका के भैला मकदूमपुर गांव का नियरा एगो सूखल नहर से एगो औरत के लाश बरामद भइल जवना के पहचान नइखे हो सकल.\nसारण के भगवान बाजार इलाका के शिशु पार्क से एगो नवही के लाश बरामद भइल. लाश देख के लागत बा कि ओकर गरदन कवनो धारदार हथियार से काटल गइल बा.\nTags: इंटरमीडिएट परीक्षा, कोरोना, कौशांबी, गोण्डा, जौनपुर, देवरिया, शिक्षक बहाली, शेयर बाजार, सारण, स्टार्ट अप\n«« टटका खबर, बियफे, जेठ अन्हरिया नवमी, 2078 विक्रमी\nटटका खबर, शनीचर, जेठ अन्हरिया दशमी, 2078 विक्रमी »»


बड़की मलिकाईन का कहानी में ट्विस्ट – Anjoria\nMay 27, 2010 बड़की मलकाईन, महुआ टीवी\nभोजपुरी के लोकप्रिय टीवी चैनल महुआ पर देखावल जा रहल डेली सोप बड़की मलकाईन में एगो नया ट्विस्ट आवे वाला बा. बड़की मलकाईन बनल प्रेमा के जिनिगि फेर से रंगीन बने जा रहल बा. उनका माँग में सिन्दूर आ माथ पर सुहाग के टीका फेर टँगाये वाला बा.\nबड़की मलकाईन का पड़ोस में उनका ससुर के एगो पुरान मीत के परिवार गाँव में वापिस लवटि रहल बा. ओहि परिवार के एगो लड़िका बा मयंक जे शहर से एमबीए कर के गाँव के विकास के सपना ले के आइल बा. दुनु परिवार के दोस्ती आगा बढ़त बा आ बड़की मलकाईन के ससुर रामजनक चौधरी एह दोस्ती के रिश्तेदारी में बदल दिहल चाहत बाड़न. ऊ चाहत बाड़े कि उनकर विधवा पतोह के शादी मयंक से हो जाव.\nएह सब से अनजान मयंक आ प्रेमा के मुलाकातो प्यार भरल होत बा आ दुनु मने मने एक दोसरा के चाहे लागत बाड़े. अब सब कुछ सीधा राह धरत लउकत बा बाकिर गाँववाले एह शादी का खिलाफ खड़ा हो जात बाड़े. कुल परिवार के परम्परा का नाम पर एह विधवा विवाह के भरपूर विरोध होत बा. त का रामजनक अपना पतोह के शादी मयंक से करवा पइहें? जाने देखे खातिर देखल करीं बड़की मलकाईन. सोमार से बियफे ले रोज रात नौ बजे से एह शो के प्रसारण महुआ पर कइल जाला.\nश्री कृष्णा अब भोजपुरी में


अनशन करे चलली सीमा सिंह – Anjoria\nFeb 28, 2014 अनशन एक क्रांति, सीमा सिंह\nना ना सीमा कवनो राजनीतिक गोल नइखी ज्वायन कइले ना ही उनुका कवनो दिक्कत परेशानी बा जेकरा चलते उनका अनशन करे के पड़त बा.\nअसल में सीमा सिंह के नयकी फिलिम के नामे ह “अनशन एक क्रांति”. एकर निर्माता हई सुनीता राय.\nएह फिलिम का बारे में सीमा सिंह के कहना बा कि ई कुछ अलगे तरह के फिलिम होखी. एहमें सुनीत राव, प्रियरंजन, अउर अजय यादव मुख्य भुमिका में बाड़ें. आ सबले खास ई कि सीमा सिंह अनशन करत ना लउकीहें आयटम करत जरूर नजर अइहें.


मतदाता बनल अन्नदाता करे खुदकुशी – Anjoria\nभारत गांवन के देश ह. फौज के जवानन के जतना इज्जत होला ओतने गांव में अन्न उपजाए वाला किसानो के इज्जत दीहल जाला. एही चलते लाल बहादुर शास्त्री नारा दिहले रहनी ‘जय जवान , जय किसान!’ इहे ना जवान आ किसान के तुलना करत पेशा से सख्त पुलिस अफसर बाकिर दिल से बहुते कोमल कवि आ गायक मृत्युंजय कुमार सिंह लिखलन :\nतोहरो बलम कप्तान सुनs सजनी.\nहमरो बलमुआ किसान, हो सजनी.\nतोहरो बलमुआ के मथवा पs टोपिया\nकरेले ऊ खूनवा के दान\nत हमरो बलमुआ के माथे रे पगड़िया\nकरे ले ऊ अनवा के दान, सुन सजनी.\nएह मरम छुए वाला गीत में जवन सामाजिक सामंजस्य लउकत बा तवन अब खतम होखत जात बा, भा कहीं त खतम हो चुकल बा. अब सियासत एह अन्नदाता के मतदाता बना दिहलस आ ओकरा से वोट ले के ओकरा से अन्न छीनला का बाद ओकर करजा माफ करा के आपन खुद के जय-घोष करावे वाला नेता लोग का अब कुछ आदमियत देखाई?\nकिसान के आत्म हत्या हमहन के संवेदना के मौत देखावत बा. सूखा, फाटल, उजड़ल, खेतन के कवनो अनजान कोना में मर जाए वाला ओह किसान के पीड़ा से राष्ट्र अनजाने रह जाला. ओकरा खाली बरतनन में अनाज नइखे. कचराइल डिब्बन में दाना नइखे, फटही कुर्ता में पइसा नइखे. ऊ करी त का ?\nदेश के राजधानी का बीच में बदलाव ले आवे के दावा करे वाली सरकार के बोलावल सभा में एगो किसान के खुदकुशी के ‘सीन’ चाहे जतना कानूनी आ सियासी पहलु के दरवाजा खोल देव बाकिर एकर सबले बड़हन बात ई बा कि अब ले जवना किसानन के इस्तेमाल सरकार करत आइल बाड़ी सँ ओहनी के ढेर दूर ले चहेटत जाई ई सगरी फाँसी खुदकुशी.\nकिसानन के आमदनी के सोता राजनेतवन के बनावल नीति सोख लिहलस आ अब किसान अलचार बा. दिल्ली मे जवन आत्महत्या भइल तवन एही मजबूरी के देखावत बा. ऊ जीवन से मुँह फेरे के कोशिश बन गइल. ऊ देखा दिहलसि आ हजारन किसानन के जियते जता गइल कि जेही ओहनी के बटोर के जोड़े के जतन करत बा सभे ओह लोग के तूड़े के फेरा में बा. किसान जुट जइहें त खेतन में पसीना बहा के सोना निकाल दीहें. रैलियन में का करे जइहें ?\nदिल्ली में एगो किसान सोझा मरत रहुवे आ दिल्ली के मुख्यमंत्री भाषण देत रहलन. बाद में संसद में मचल शोरशराबो ओह लोग ला मौका बन गइल.\nमृत्युंजय अपना धुन में गावेलें –\nतोहरो बलमुआ के छाती प के तगमा में\nचमकेला देसवा के सान.\nत हमरो बलमुआ के गेहूँआ के बलिया में\nदमकेला धरती के जान, सुनs सजनी.\nबाकिर सुनत के बा? जेकरा सुने के बा ऊ त मौका खोजे का फेर में बा. ओह दिन रात के जेही खबर सुनल ओकरा भरोसा ना भइल कि हर नेता, हर गोल के नेता किसान खुदकुशी काहे करत बाड़े का नाम पर एक दोसरा पर अछरंग लगावे में डूबल बाड़े.\nजंतर मंतर पर हजारन का भीड़ का सोझा फेंड़ से लटक के खुदकुशी कर लेबे वाला राजस्थानी किसान गजेंद्र सिंह के मौत अपना पाछे कई सवालो छोड़ गइल. ई सवाल जहाँ एक ओर आम आदमी पार्टी आ ओकरा नेतालोग के रवैया लेके बा त दोसरा तरफ पुलिस प्रशासन आ व्यवस्था संम्हारत लोग आ अगल-बगल मौजूद लोगो के सवालन के घेरा में घेरत बा.\nसबले बड़ सवाल त इहे बा कि कि जब गजेंद्र फांसी लगावत रहलन तब केहु उनका के रोकल काहे ना? अइसन कइसे हो गइल कि हजारों लोग का भीड़ का बीच फेंड़ पर चढ़ल एगो मनई खुदकुशी कर लिहलसि आ करीब 15-20 मिनट ले केहु ओह पर धियाने ना दीहल. कहल जाला कि, अपनन के मरला पर जानवरो दुखी हो जाले बाकिर ई सब कवना जाति के जानवर हउवें? जय जवान जय किसान के देश हमेशा याद राखी. जवना राष्ट्र के किसान हताश हो जाई ओहिजा के हरर तरक्की बिखरत परिवारन के कचार के होखी.\n(2 मई 2015)\nPrevious Post: हटे देश बपौती तहरे\nNext Post: दू गो गजल ऋतुराज के


हैट्रिक का तइयारी में विराज भट्ट – Anjoria\nहैट्रिक का तइयारी में विराज भट्ट\nSeptember 12, 2013 Editor फिल्म, मनोरंजन 0\nभोजपुरी एक्शन स्टार विराज भट्ट हैट्रिक के तइयारी में बाड़न. उनुकर दू गो फिलिम, ‘तू ही तो मेरी जान है राधा’ आ ‘पंचायत’, पिछला दिने बिहार में कमाल कर देखवली सँ. आ अब विराज भट्ट के तिसरकी फिलिम ‘कसम वर्दी के’ 20 सितम्बर के बिहार में रिलीज होखे जात बा. ‘तू ही तो मेरी जान है राधा’ फिलिम एही हफ्ता मुंबईओ में रिलीज होखे वाली बा.\nअपना पिछला दुनु फिलिम के सफलता से उत्साहित विराज भट्ट अपना आवेवाली फिलिम ‘कसम वर्दी के’ लेके बहुते उत्साहित बाड़े. कहतारें कि निर्देशक दिनेश यादव कमाल के फिलिम बनवले बाड़ें. एहमें विराज के नया लुक देखे के मिली. नायिका बाड़ी मोनालिसा. साथी कलाकारन में मदन मोहन, संजय पांडेय, अवधेश मिश्रा, अयाज खान, आनंद मोहन, मनोज टाईगर, प्रकाश जैस, प्रिया शर्मा, रत्नेश वर्णवाल, तेज यादव, आ किरन यादव के नाम बा. साथही सीमा सिंह, सम्भावना सेठ आ ग्लोरी के तीन गो आईटम नम्बर बा.\nजुगाड़ पर फिलिम बनेली सँ आ जुगाड़ी निर्देशक बन जालें – राजेश पाण्डे\nबच्चू पाण्डेय के महूरत धूमधाम से भइल.


शूटिंग का दौरान घवाहिल हो गइली कल्पना शाह – Anjoria\nभोजपुरी अभिनेत्री कल्पना शाह पिछला दिने रामपुर में हो रहल भोजपुरी फिल्म “हमरा नावे जिला हिलेला” के शूटिंग का दौरान घवाहिल हो गइली. चोट लगला का बाद कल्पना शाह के अस्पताल ले जाये के पड़ल जहाँ डाक्टर उनुका के एक हफ्ता आराम करे के सलाह दिहले. बाकिर अपना काम का प्रति समर्पित कल्पना शाह दर्द आ चले में दिक्कत का बावजूद आपन शूटिंग जारी रखली. अलका राय के बनावल एह फिल्म के निर्देशन रवि सिन्हा करत बाड़े. फिल्म के मुख्य कलाकारन में विनय आनन्द, कल्पना शाह, अवधेश मिश्रा, सुनील तिवारि, दिव्य ा द्विवेदी, कोमल ढिल्लन वगैरह के नाम शामिल बा. गीत श्याम देहाती के, संगीत राजेश रजनीश के, नृत्य रेड्डी के, फाइट सतीश रेड्डी के आ छायांकन शक्ति सोनी के बा.


सियासत में सेना के मत लभेरीं – Anjoria\nसियासत में सेना के मत लभेरीं\nJan 20, 2013 पाण्डेय हरिराम, भारत पाकिस्तान संबंध\nनियंत्रण रेखा पार कर के पाकिस्तानी सेना के घुसला के आ दू गो भारतीय सैनिकन के मार डाले आ एगो के मूड़ी काट ले जाए के घटना पर पिछला 14 जनवरी के सेनाध्यक्ष विक्रम सिंह प्रेस क सोझा जइसन जोशीला भाषण दिहलन, ओकरा के देखत मन में एगो सवाल उठल कि साल एगारहो में त अइसने घटना भइल रहे बाकि ओह समय ना त सरकार ना विपक्षे में अतना जोश-ओ-खरोश लउकल रहल. एह बेरि अइसन का हो गइल?\nतब एह बात के बहुते दबा के राखल गइल रहल, आ घटना ले के जनता में कवनो बड़हन खीसि ना रहे आ ना ही दुनु देश के बतियावल बन्द भइल रहल. पिछला 8 जनवरी के कुछ पाकिस्तानी फौजी नियंत्रण रेखा पार कर के घुस अइलें आ दू गो भारतीय सैनिकन के घेर के मार डलले आ एगो के मूड़ी काट ले गइले. एह खबर के जम के प्रचारित कइल गइल. टी वी चैनलन पर मुबाहसा भइल आ सेनाध्यक्षो लोग जोशीला भाषण दिहल. जनता में रोष भड़कावे के सगरी कोशिश भइल. भाजपा संग कुछ अउरिओ विरोधी दल अपना फायदा ला बाकायदा आंदोलन कइले आ जन-भावना भड़कावे क प्रयास कइले.\nसवाल उठऽता कि 2011 आ 2013 के एह घटनन में का फरक बा? एगो फरक त साफे लउकत बा कि तब चुनाव दूर रहल आ अबकी 2013 में बहुते नजदीक बा. राजनीतिक गोलन के मानना बा कि जनता में भावुकता पसार के वोट बटोरल जा सकेला. सबसे पहिले भाजपा नारा लगावल शुरू कइलसि. ओकर माँग, सबसे लोकप्रिय माँग, रहल कि पाकिस्तान के कड़ेर जवाब दिहल जाव, एहमें इहो शामिल रहे कि ओकरा से बतियावल बन्द कर दिहल जाव. बहुते रिटायर्ड फौजी आ सिविल अफसरो टी वी चैनलन के पसारल उत्तेजना में शामिल हो गइलें. जे ना शामिल भइल ओकरा के मजाकिया नजर से देखल जाए लागल. एकर सबले बड़हन असर मनमोहन सिंह पर पड़ल. ऊ सेना दिवस के एगो कार्यक्रम में गइले त ओहिजा पाकिस्तान का खिलाफ बहुते कड़ुआ शब्दन के इस्तेमाल कइले जबकि ऊ पाकिस्तान से दोस्ती के हिमायती हउवन. कुछ पत्रकारन से बतियावत ऊ कहलन कि जे लोग दोषी बा ओकरा के दंडित कइल जाई आ अब पाकिस्तान से पहिले जस रिश्ता ना रह जाई. सरकार पाकिस्तानी हुकूमत के इहो बतावे के मन बनावत बिया कि वरिष्ठ नागरिकन के विजा रोकल जाई, हॉकी टीम के दौरा रद्द कइल जाई आ महिला क्रिकेट टीम के खेले के अनुमति ना दिहल जाई. ई सरकार के नयका रुख के पहचान बा. साथ ही सरकार एह मसले पर बतियावे ला भाजपो के बोलावे के फैसला लिहले बिया. सरकार के ई रुख बहुते अवसरवादी लागत बा. सरकार के ई रुख एहीसे बा कि कहीं एह आक्रोश के फायदा भाजपा मत भँजा लेव. सरकार के ई हथकंडा तबले चलत रही जब ले जनता के आक्रोश खतम नइखे हो जात. जइसहीं खीसि शान्त हो जाई सब कुछ पहिले जस हो जाई. बाकिर एह मौकापरस्त हालात के बदलल अधिका जरूरी बा जेहसे कि आगे चल के अइसन मत होखे आ एकरा ला जरूरी बा कि सरकार विपक्ष से राय विचार का बाद खुफिया-भेदिया कारोबार फेर से मजबूत करे आ पाकिस्तान के अंदरूनी गतिविधियन के जानकारी राखे. काहे कि ओहिजा जवन होखत बा तवन भारत ला शुभ नइखे.\nपाकिस्तान में प्रधानमंत्री अशरफ़ के गिरफ़्तार करे के मंगल का दिने आइल सुप्रीम कोर्ट के आदेश का बाद पाकिस्तान एगो बड़हन भूंईडोल का ओर मुड़ गइल बा. ओने लाखों लोग के भीड़ लेके इस्लामाबाद में धरना पर बइठल ताहिर अल कादरी साहब संसद आ इलेक्शन कमिशनो के बर्खास्त करवावे पर अड़ल बाड़ें. एह फैसला का बाद पाकिस्तान के राजनैतिक गलियारा आ मीडिया में ई चरचा जोर धइले बा कि सुप्रीमो कोर्ट सेना के साथ एह लोकतांत्रिक सरकार के बर्खास्त करे के योजना में शामिल बावे. अगिला दू दिन में सुप्रीम कोर्ट आ हाई कोर्ट दू गो बड़हन मामिलन में राष्ट्रपति आ प्रधानमंत्री के दोषी करार दे सकेला. एहमें से एगो मामिला आसिफ अली जरदारी के एके साथ दू गो पद, राष्ट्रपति आ पार्टी अध्यक्ष, पर बनल रहे के बा. गँवे गँवे पाकिस्तान फेरु फौजी हुकूमत का राहे बढ़त लउकत बा. भारत खातिर पाकिस्तान सेना के सत्ता में वापसी के गंभीर परिणाम होखी. सीमा पर के हालिया तनावो पाक सेना के एही चाल के हिस्सा बतावल जात बा जवना में मीडिया के भोकाल बनवला पर भारतो सरकार फंसत नजर आवत बिया. भारत ला सबले मुफीद नवाज शरीफ आ जरदारिए रहीहें.\nहिन्दू आतंकवाद के बात उठा के गृहमंत्री शिन्दे कांग्रेस के हिन्दू विरोधी चेहरा उजागर कइले


Pappu Yadav has 300 bigha fields used to go to school by car-scooter Bhojpuri: पप्पू जादव के 300 बिगहा खेत, कार-स्कूटर से जात रहन स्कूल\nLast Updated: May 17, 2021, 12:07 PM IST\nरवि रंजन अउर असितनाथ में पप्पू जादव के नेतागिरी पs बहस चलत रहे. रवि रंजन कहले, पूर्व सांसद पप्पू यादव के जेल से रिहाई खातिर सुपरिम कोट में अरजी देवे के तइयारी चल रहल बा. रिहाई के मांग खातिर आंदोलन भी हो रहल बा. लौकडाउन के बादो हलचल मचल बा. असितनाथ कहले, कुछ लोग पप्पू जादल के हीरो बनावे पs तूलल बाड़े. आज खाली पप्पू जादव के निक काम के बखान हो रहल बा. उनकर रंगदारी वला बात लोग कइसे भूला जइहें ? रवि रंजन अउर असितनाथ के भिरिये बीरू भइया कुट्टी काटत रहन. ऊ दूनो जना के बात सुन के कहले. देखs अगर रात होखे ला तs दिन भी होखे ला. पप्पू जादव के राजनीत में भी अगर अंजोरिया बा तs अन्हरियो बा. ऊ जमींदार घराना के लाइका होके आज गरीब के राजनीत कर रहल बाड़े. उनका पs आरोप लगावल जाला कि ऊ रंगदारी से पइसा कमा के गरीब संगे मदद-मदद खेले ले.\n300 बिगहा खेत, कार-स्कूटर से असकूल\nबीरू भइया के बात सुन के असीतनाथ कहले, पप्पू जादव जमींदार घराना के हवें ? जबाब में बीरू भइया कहले, दू साल पहिले हम टीभी पs पप्पू जादव के इंटरभियू सुनले रहीं. ओकरा में पप्पू जादव बतवले रहन कि उनकर दादा लक्ष्मी प्रसाद मंडल दरभंगा महाराज के अदालत में जूरी रहन. उनका दादा के हिस्सा में 300 बिगहा खेत मिलल रहे. धनीमनी परिवार होखे के चलते उनका शुरुए से खूब सुख-सुविधा मिलल रहे. उनकर बाबू जी आनंदमार्गी रहन एह से पहिले आनंदमार्ग स्कूल में पढ़ले. एकरा बाद उनका के पढ़े खातिर कलकत्ता भेजल गइल. लेकिन उनका घर के लोग मोहमाया में पड़ के कलकत्ता से पूर्णिया बोला लेले. पूर्णिया के जिला असकूल में उनकर नांव लिखाइल. पप्पू जादव हाई असकूल में रहन लेकिन पढ़े जात रहन बिजया सुपर असकूटर से. कबो-कबो फियेट कार से भी असकूल चल जास. कतना जरुरतमंद अदिमी के रोपये पइसा से भी मदद करस. पप्पू जादव ई कहानी तब सुनाइले जब उनका पs रंगदारी टैक्स लेवे के आरोप लगावल गइल.\nखेत बेच के चुनाव लड़ले ?\nबीरू भइया के बात जारी रहे. का पप्पू जादव के डर से डॉक्टर अउर ठेकेदार पूर्णिया, मधेपुरा छोड़ देले रहन ? ई सवाल पs पप्पू जादव कहले रहन, का हम कवनो गइल बीतल घर के रहीं कि रंगदारी आ बदमाशी से पइसा कमाइब ? एक तs लूटनी ना लेकिन अगर लूटबो कइनी तs बाकी लोग से बहुत कम. पप्पू जादव कहले रहन, केतना पाटी के नेता हमरा से पइसा लेले. केतना नेता के हम रिन से उरिन कइनी. लेकिन आज उहे लोग हमरा के रंगदार अउर लुटेरा कह रहल बा. हालांकि ऊ ई बात के खुलास ना कइले कि कवन-कवन नेता उनका से पइसा लेले रहन. पप्पू जादव के कहनाम रहे कि ऊ 2019 के लोकसभा चुनाव खेत बेच के लड़ल रहन. ऊ बतवले रहन कि उनका माई के नांवे पूर्णिया में कीमती जमीन रहे. ई जमीन बेंचला से उनका दू करोड़ रोपेया मिलल रहे जवना से कि ऊ मधेपुरा से चुनाल लड़ले. पप्पू जादव के दावा रहे कि ऊ अपना पुस्तैनी पइसा से राजनीत कर रहल बाड़े लेकिन विरोधी लोग उनका पs तरह तरह के आरोप लगा रहल बा.\n20 लाख के रंगदागी मांगे के आरोप\nबीरू भइया के बात सुन के असितनाथ तमतमा के कहले, आच्छा बतावs कि उनका पs दू साल पहिले काहे 20 लाख रोपेया रंगदारी मांगे के आरोप लागल रहे ? बिल्डर परभात चउधरी 2019 में आरोप लगवले रहन कि पप्पू जादव उनका से राजनीतिक कार्जक्रम खातिर 20 लाख रोपेये के मांग कइले रहन. पप्पू जादव उनका के फोन कर के अपना घरे बोला के कहले रहन, 24 नवम्बर के पटना में राजभवन मार्च निकाले के बा. एह काम में बहुत खर्चा होई. ऐह से उनका 20 लाख रोपेये देवे के पड़ी. परभात चउधरी के मोताबि, पइसा ना मिलल तs पप्पू जादव धमकी देवे लगले. तब परभात, पप्पू जादव के खिलाफ थाना में एफआइआर लिखा देले. जब पप्पू जादव से ऐह संबंध में सवाल पूछल गइल तs ऊ कह देले, जेतना परभात कमाइल होइहें ओतना हम डेली लोग में बांट दिहिना. मतलब ई कि एक देने पप्पू जाद लोग के मदद करे ले तs दोसरा देने ऊ धमकी अउर धौंस भी जमावे ले. अइसन मदद कइला से का फैदा ?\nका पब्लिक सेंटिमेंट पप्पू जादव के साथ बा ?\nअसितनाथ के बात रवि रंजन बीच्चे में काट के कहले, पप्पू जादव के पुरान कहानी काहे सुना रहल बाड़s, अबही के बात करs ! का ऊ पब्लिक के मुद्दा नइखन उठवले ? कोरोना महामारी में उनका जइसन एक्टिभ नेता के भला गिरफ्तार करे के चाहीं ? आज सभ केहू कानून के दोहाई दे रहल बा. लेकिन बिधानसभा चुनाव के समय पप्पू जादव के काहे ना गिरफ्तार कइल गइल रहे? बारंट तs 2020 से निकल रहे, पुलिस कवना लोक में सूतल रहे ? अब तs ई बात के चर्चा चल रहल बा कि चुनाव के समय पुलिस जानबूझ के पप्पू जादव के गिरफ्तार ना कइले रहे. अगर ओह घरी गिरफ्तारी होइत तs पप्पू जादव के सहानुभूति भोट मिल सकत रहे. का पप्पू जादव के साथ आच्छा सलूक भइल ? रविरंजन के बात पs बीरू भइया कहले, देखs पप्पू जादव सर्बसमाज के बात जरूर करे ले लेकिन उनक राजनीति में भेदभाव के भी झलक बा.6सितम्बर 2018 में सबर्न समुदाय भारत बंद के आयोजन कइले रहे. ओहदिन पप्पू जादव के मधुबनी में पोरगरमा रहे. ऊ मधुबनी से मुजफ्फरपुर आवत रहन. तब पप्पू जादव सबर्न समुदाय पर हमला करे के आरोप लगवले रहन. एह मामला में इहो आरोप लागल रहे कि पप्पू जादव मजफ्फरपुर के महिला एसएसपी हरप्रीत कौर से मरजादा के खिलाफ बात कइले रहन. बीरू भइया के बात पs असितनाथ तs हुंकारी भर देले लेकिन रविरंजन माने खातिर तइयार ना भइले. रवि रंजन कहले, केहू कुछुओ कहो, हमरा नजर में तs पब्लिक सेंटिमेंट अबही पप्पू जादव के साथ बा. बहस बीच्चे में खतम हो गइल. (लेखक अशोक कुमार शर्मा वरिष्ठ स्तंभकार हैं. यह उनके निजी विचार हैं.)\nBhojpuri- अपार शब्द संपदा वाली भाव के भाषा ह, मिठास एतना कि बस सुनत रह जाइब!


विराज भट्ट क हिट परेड – Anjoria\nसिनेमा भोजपुरी के एक्शनस्टार विराज भटट के हिट परेड बॉक्स ऑफिस पर लगातार जारी बा. उनुकर हर फिलिमवे सफलता के परचम लहरा देत बिया. ‘दामिनी‘, ‘दाग’, ‘दिलजले’, दुश्मनी, बारूद, जइसन सुपरहिट फिलिम दे चुकल विराज भट्ट के एह साल डॉ सुनील कुमार निर्मित ‘‘दुर्गा’’ हिट रहल आ हालही में रिलीज फिलिम ‘जान तेरे नाम’’ शानदार ओपनिंग ले के बिहार में धूम मचवले बिया.\nरामाकांत प्रसाद के बनावल ‘जान तेरे नाम’ में विराज के नायिका बाड़ी प्रिया शर्मा. विराज के आवे वाली फिलिमन में ‘खुददार’, रामाकांत प्रसाद क ‘‘जानवर’’, फहीम खान क ‘दिल त पागल होला’, आ भाई जी रिलीज होखे वालि बा. आजु काल्हु विराज भट्ट बाली निर्देशित मर्द तांगे वाला के शूटिंग में व्यस्त बाड़न.\nगौरतलब बा कि विराज भट्ट के भोजपुरी परदा पर हिट पर हिट फिलिम देबे खातिर जानल जाए लागल बा.


पाती के चौहत्तरवाँ अंक का बहाने कुछ मन क बात – Anjoria\nJan 3, 2015 अशोक द्विवेदी, पत्रिका, पाती, भोजपुरी\nपत्रिका के 74वाँ अंक रउवा सभ के सामने परोसत हम अपना स्रम के बड़भागी मान रहल बानी जे 1979 से जूझत-जागत, ठोंकत-ठेठावत हमनी का पैंतीसवाँ बरिस में चलि अइली जा। एह यात्रा में, सँग-सँग कुछ डेग चले वाला हर साहित्य-सेवी आ लेखक लोग के साधुवाद! सँगे-सँगे हर ओह भाषा प्रेमियन के आभार, जिनका बदउतल ‘पाती’ के ई मंच आज ले कायम बा। भोजपुरीं भाषा साहित्य का सेवा-समृद्धि का नाँव पर ‘पाती’ का मंच से जुड़े वाला नया लोगन के स्वागत करत आज ई निहोरा जरूर करब कि ऊ लोग थोरिकी अउर समय देके, पछिला 35-40 बरिस में लिखाइल भोजपुरी साहित्य के ईमानदारी से पढ़े-समझे के प्रयास जरूर करो.\nएसे ओ लोगन के तीन गो फायदा होई. पहिला ई कि पढ़ला से ई पता चली कि अबले केतना आ का लिखाइल बा आ ऊ कतना मूल्यवान बा? दुसरा ई कि एके पढ़ला से लिखे वाला लोग के भोजपुरी भाषा-के बल-बेंवत मालूम होई. तिसरा ई कि पहिले से लिखल-लिखावल के दोहरउवा नकल ना होई. परंपरा के ज्ञान आ इतिहास बोध से पोढ़ भइला पर, नया लिखे वाला लोग सार्थक आ मूल्यवान लिखे क उतजोग करी.\nभोजपुरी साहित्य अपना लोक स्वर से प्रगतिशील रहल. ओमे अउर सब भाषा में चलल वाद के अंधानुकरन ना भइल. भिखारी ठाकुर, राहुल जी आ गोरख पांडे़ का नौ गो भोजपुरी गीतन का अलावा, भोजपुरी में अउर केतना उत्कृष्ट आ महत्वपूर्ण लेखन भइल बा, ओहू के पढ़ला आ जनला-सुनला के दरकार बा. कतने नया कवि कथाकार आ लेखक बाड़ें, जिनका लेखन में नया भाव बोध आ लिखे के हुनर बा. अइसनका लोगन के ‘पाती’ मंच सुरुवे से आगा ले जाये आ उनके अउर निखरे के अवसर देत आइल बा. एहू लोगन के मूल्यांकन होखे के चाहीं.\nभारतेन्दु हरिश्चन्द्र आ आचार्य महावीर प्रसाद द्विवेदी जी के जरिये हिन्दी के कतने यशस्वी प्रतिभा संपन्न सामरथ वाला लेखक ओह काल खण्ड में एही तरे हिन्दी साहित्य के श्री वृद्धि कइल लोग. ओह लोगन के साहित्य पढ़ला आ मूल्यांकन कइला का बादे पता चलल कि ओघरी कतना मूल्यवान साहित्य रचाइल रहे. भोजपुरियो साहित्य में अइसन निष्ठावान लेखकन के कमी नइखे. एह समर्पित लेखकन पर काम होखे के चाहीं. जोरुआ-बटोरुआ आलेख आ कामचलाऊ इतिहास लिखला के काम हो रहल बा, बाकिर मूल्यांकनपरक काम बाकी बा.\nभोजपुरी साहित्य के आलोचनात्मक इतिहास आ ‘साहित्य कोश’ पर ठोस काम होखल बहुत जरूरी बा. ई सुन जान के खुसी जरूर होत बा कि भोजपुरी साहित्य पर कुछ संस्था आ विश्वविद्यालययन में शोध हो रहल बा, बाकिर भोजपुरी के कवनो ढंग के पुस्तकालय ना रहला से, आ आधार सामग्री ना मिलला से शोध करे वालन के कठिनाई बा. विश्वविद्यालय, कालेज आ विभागन में भोजपुरी पुस्तक आ पत्र पत्रिकन के अभाव बा. सरकारी अकादमियन के हाल ई बा कि ऊ या त अर्थाभाव में खेवा-खर्चा चलावत बाड़ी सऽ या गोट बजट मिल गइला पर साल में एगो-दू गो गोष्ठी, सेमिनार, कवि सम्मेलन वाला काम क के छुट्टी पा लेत बाड़ी सऽ.\nमैथिली भोजपुरी अकादमी दिल्ली से ‘परिछन’ नाँव के एगो तिमाही पत्रिका निकलेले. भोजपुरी अकादमी पटना कइसहूँ आपन पत्रिका निकाले का स्थिति में फेरू आइल बा. भोपाल भोजपुरी अकादमी अपना सुरुआती दौर में बिया. उत्तर प्रदेश में माननीय मुख्यमंत्री जी का घोषणा का बाद अभी अकादमी गठन के इन्तजार होता. एकरा अलावे कतने स्वायत्त सेवी संस्था बाड़ी स जवन भोजपुरी के झंडा गड़ले भा उठवले बाड़ी स, बाकिर कार्यालय से जुड़ल उन्हन का भोजपुरी साहित्य के अइसन पुस्तकालय नइखे, जहवाँ कम से कम भोजपुरी के निकले वाली पत्रिकन के जिल्दबंद अंक शोध करे वालन के मिल सके. बहुत पहिले पाण्डेय कपिल भोजपुरी-साहित्य संस्थान का भीतर एगो मूल्यवान पुस्तकालय बनवले रहलन. एकरा अलावा भोजपुरी अकादमी पटना कुछ पुस्तकन के प्रकाशन आ रख-रखाव कइले रहे.\nई समय भोजपुरी के अउरी विचित्र मोड़ पर पटक देले बा. आपन ताल आपन झाल बजावत केहू इन्टरनेट पर झूलत बा, केहू कैसेट सीडी में आ केहू मारीशस का तीरथ यात्रा प जाता. कतने स्वयंभू भोजपुरी गौरव, असली गौरव का छाती प असवार होके उतराइल फिरत बा लोग. अइसनका समय में भोजपुरी के निष्ठावान साहित्य-साधकन के पूछे वाला कवनो निष्ठावान साहित्य-साधके न आगा आई. काश अइसनका लोगन का रचनात्मक सहजोग से अइसन मंच बनित, जवन कम से कम स्वाभिमान आ भोजपुरी निजता का रच्छा का साथ, भोजपुरी का साहित्य विरासत के सहेजित सँवारित. पहिले का लोगन के पढ़ले-सुनले आ समझले से अपना सिरजन परंपरा का दिसाई कृतज्ञ भइला के अवसर मिलित.\nकालेज, विश्वविद्यालय आ अकादमिक स्तर पर उल्लेख जोग काम करे वाला कई विद्वान, प्रोफेसर, निदेषक आ शोधकर्त्ता लोगन का व्यक्तिगत प्रयास से दिन पर दिन ऊपर चढ़त भोजपुरी भाषा-साहित्य के समय-समय पर सहायता आ प्रोत्साहन मिलत रहल बा. अइसहीं अगर एह लोगन के साथ-संरक्षन आगहूँ बनल रही त भोजपुरी लिखे-पढ़े वालन क बहुत भला होई. हमके पूरा भरोसा आ विश्वास बा कि भोजपुरी समाज में अइसन बहुत प्रतिभा संपन्न आ साधन-शक्ति से भरल पूरल लोग बा, जेकरा अपना मातृभाषा से लगाव आ निष्ठा बा. ऊ लोग आगा आई आ भोजपुरी साहित्य के सहेजला-सँवरला में आपन सक्रिय सहजोग दीही.\n2014 के साल तमाम आपदा आ बिपत्ति का बावजूद नया बदलाव आ नया जागरण के साल रहल. कुछ गँवाइ के कुछ सीखे के मिलल. आगा सँभरे-सँवरे आ नया राह बनावे क अवसर देबे वाला समय ना भुलाला. अँगरेजी क नवका साल 2015, हमनी का देश-दुनियाँ खातिर शुभ समरस होखे! हम सबका योग-क्षेम के मंगल कामना करत बानी.\nई लेख भोजपुरी दिशा बोध के पत्रिका ‘पाती’ के 74 वाँ अंक के संपादकीय ह. पूरा पत्रिका पढ़े खातिर एकर पीडीएफ फाइल पाती के वेबसाइट पर मौजूद बा.


monsoon breakfast – Hum Bhojpuria\nगाँव में गूँजत नइखे ए हो रामा…\nHum BhojpuriaMay 20, 20211min6240\nगाँवे आइल बानी. गाँवे माने कौसड़, सिवान, बिहार. बड़का बाबूजी के तबीयत सीरियस बा. 94 साल के उम्र भइल. उम्र के असर बा. बाकी त चारो तरफ कोरोना के असर बा. कोरोना देश-दुनिया के तबाह कइले बा. लोग तड़प-तड़प के मुअता. उत्सव के एह महिना में चारो तरफ मातम बा.\nरउरा सभे त जानते बानी. फागुन-चइत पूर्वांचल खातिर उत्सव के महिना ह. फगुआ-चइता गूँजत रहेला. बड़का बाबूजी भैरवी आ रामायण के बेजोड़ गायक. नाम ह- जंग बहादूर सिंह. गायत्री ठाकुर, बिरेन्द्र सिंह (आरा) आ बिरेंदर सिंह धुरान (बलिया) के समकालीन. आसनसोल, झरिया-धनबाद में साठ-सत्तर के दशक में गायिकी के क्षेत्र में एगो बड़ा नाम. भरत शर्मा व्यास जी जइसन गायक इहाँ के शागिर्दगी में गवले-बजवले बानी. प्रशंसक रहल बानी.\nबाबूजी आसनसोल सेनरेले साईकिल फैक्ट्री में नोकरी करत रहीं बाकिर फागुन-चइत में कुछ ना कुछ बहाना कके गाँवे आ जाईं. दू महिना झलकूटन होखे.\nभर फागुन दुआरे-दुआरे फगुआ. फगुआ के दिने दिनभर फगुआ आ 12 बजे रात के बाद उहे गोल, उहे समाज, उहे दरी, उहे तिरपाल, उहे ढोलक, उहे झाल, उहे हुड़का, उहे मजीरा, उहे पखावज, उहे झांझ, उहे तासा, उहे नगाड़ा, रंग-अबीर से पोतल, भांग में डूबल उहे लोग…ए हो रामा शुरू. माने फागुन खतम. चइत शुरू….नया साल के आगाज.\nबाकिर, फगुआ-चइता के बीच पर साल से एगो कोरोना आ गइल बा. रंग में भंग के रूप में ई कोरोना संउसे दुनिया आ मनुष्यता खातिर एगो खतरा बा. एकरा से निपटे खातिर एहतियात बरतल बहुते जरूरी बा.\nहमहूँ एहतियात बरतत दिन में अपना बंद कोठरी में भा रात में छत प लेटल आसमान में टिमटिमात जोन्हियन के निहारत बानी. हज़ार-हज़ार गो सवाल दिमाग के देवाल से टकरा के लौट जाता. बिजुरी-बत्ती आ गइल बा. खपरैल के जगह पक्का पिटा गइल बा. शहरो में जंगल काट-काट के अपार्टमेंट खड़ा हो गइल बा. अब एह पक्का मकान आ अपार्टमेंट के भीतर आदमी छटपटाता, तड़पता, घड़ी-घड़ी ऑक्सीमीटर से ऑक्सीजन लेवल चेक करsता. ई गाँव के बगइचवा भा शहर के जंगलवा काहे कटवा देलs ए चनेसर? इहे नू ऑक्सीजन देलs सन. जंगले नइखे त कोयल का कूकी ? का होई चइता ?\nछत से उतर के बड़का बाबूजी के पास आ गइल बानी. रात के2बजsता. उहो जागले बाड़े. कुछ सोचते होइहें. आदमी के पास भगवान दिमाग देलें. एह से ई सर्वश्रेष्ठ प्राणी बन गइल. आदमी के पास भगवान दिमाग देलें. एही से ई सर्वश्रेष्ठ परेशान प्राणी भी बन गइल. नींन ना आवे, ओवर थिंकिंग, स्ट्रेस, फ्रस्ट्रेशन, डिप्रेशन ई सब दिमगवे के चलते नू बा. बड़का बाबूजी एक घंटा दुनिया भर के कथा-संस्मरण सुनवलें. कहीं के बात के तार कहीं जुड़ जाता. स्मृति भंग में इहे सब होला. कसहूँ सुता के फेर छत पर आ गइल बानी. बड़का बाबूजी के बतिया दिमाग में चलsता. सुतिये नइखीं पावत. उनका जीवन सफ़र आ संगीतिक यात्रा पर एक बार लमहर बात कइले रहनी. ओह समय के कई गो नामी-गिरामी गायक के सफ़र भी ओह इंटरव्यू में समेटाइल बा. बइठ के देखे लागल बानी. ली लिंक रउरो के देतानी. मन होई त देखब –\nआकाश साफ़ हो गइल बा. कउआ बोले लागल बाड़न स. कहाँ त भिनुसहरे कोयल के बोले के चाहीं बाकिर सगरो कउअने के राज बा. बड़का बाबूजी के इंटरव्यू वाला वीडियो ख़तम होते एगो नया वीडियो खुल गइल बा जवन चैता-चैती पर जानकारी देता.\nचइता के बोल के शुरुआत अमूमन ‘रामा’ आ अंत ‘हो रामा’ से होला. रउरा अगर चइता सुनीं त रउरा ओहमें प्यार खातिर निहोरा चाहे विरह में होखे वाला वेदना मिली. चइता के मैथिली में चइती कहल जाला. हालांकि चइती आपन शास्त्रीय पहचानो बनइलस अउर हिंदुस्तानी गायन में ई एगो लोकप्रिय विधा बनल. बनारस घराना चइती खातिर मशहूर बा. ठुमरी सम्राज्ञी गिरिजा देवी चइतियो गायन खातिर जानल जाली. चइती संगीत के जानकार चइती के ठुमरी के करीब मानेले, काहेकि एह गाना के शैली में समानता बावे.\nचइता में रउरा लोकजीवन के तात्कालिक रूपो लउकेला जइसे गेहूं के कटनी, टिकोरा से लदल गाछ, लइकन-लइकियन के बियाह खातिर अकुलइनी आ बेचैनी आदि. चइता सामूहिक गायन के विधा हवे, जवन आपस के मेलजोल के प्रेरको हवे.\nचइत में भगवान श्रीराम के जनम भइल रहे, एह से रउरा चइता में उनका जनम के ले के प्रसंगो सुने के मिलेला. हालांकि बधाइयो एगो गायन शैली हवे बाकिर रउरा चइता शैली में अइसन गाना सुन सकत बानी.\nहई देखीं अब खेसारी लाल यादव के चइता के लिंक खुल गइल-\nघाम लागऽता ए राजा, घाम लागऽता\nतू तऽ बहरा में करेलऽ अराम\nचइत में हमरा घाम लागऽता… हो रामा\nएही लगले पवनो सिंह के चइता के लिंक आँखी का सोझा आ गइल –\nचइत में जाइब द्वारिका जल भरी ले आइब हो रामा\nअरे शिव जी पऽ जलऽवा चढाइब हे रामा.. घूमि-घूमि\nफिल्म हमार प्रिय विधा ह. अब हम फिलिम में चइता खोजे लागल बानी-\nमनोज तिवारी के फिलिम ‘दामाद जी’ में एगो चइता बा विनय बिहारी के लिखल आ लाल सिन्हा के संगीतबद्ध कइल. ‘गंगा’ फिल्म में भी एगो चइता बा अशोक घायल के लिखल आ संगीतबद्ध कइल. मनोज तिवारी के स्वर में एह चइता के बोल बा-\nहे रामा गोरी-गोरी बंहिया ए रामा….\nमें हरी-हरी चुडि़या हे रामा हो… चइत मासे\nअरे! चइत मासे झुलनी गढ़ाइब हो गोरी\nए रामा गोरी-गोरी बंहिया ए रामा….\nबड़का बाबूजी के भैरवी नीचे शुरू हो गइल बा. रहि-रहि के साँस ऊपर नीचे होता. एह संसार में सब साँसे के खेला बा. जब तक साँस सुर में बा जिंदगी लय में बा. बड़का बाबूजी के लयदारी में सानी नइखे रहल. जिंदगी के उतार-चढ़ाव में भी उहाँ लय-सुर-ताल में रहल बानी. उहाँ के हाथ हमरा माथ पर बा- ‘’ बबुआ तू दिल्ली से आ गइलs, अब हम ठीक हो जायेम. बाप खातिर बेटा के साथ संजीवनी बूटी होला‘’. हमार आँख भर आइल बा.\nपारंपरिक गीत च‌इता\nHum BhojpuriaMay 20, 20211min6740\nडॉ. भोला प्रसाद आग्नेय\nहिंदी कलेंडर के पहिला महीना च‌इत में च‌इता गावल जाला। होली के दिन ले फगुआ गवाला आ ओही दिने आधी रात के बाद सुर लय ताल बदल जाला आ च‌इता शुरू हो जाला। च‌इत महीना में फसल के कटाई शुरू होला आ नया फसल से आपन भण्डार भरे के आसार ल‌उके लागेला। एह से नया फसल के प्रति आपन खुशी के झलक च‌इता में ल‌उकेला। पारंपरिक च‌इता महज दु‌इए लाइन के होला। ज‌इसे-\nखेतवा में लगली कटनिया हो रामा, च‌इत महीनवा।\nअब भरिहें पलनिया हो रामा च‌इत महीनवा।।\nबाकिर अब त कवि भा गायक लोग लटका जोड़ के एके लमहर गीत बना देता लोग। कुछ गायक लोग त एकर रूप एकदम से बदल देले बा लोग। पारंपरिक च‌इता में कटनी, दवरी ओसावन के अलावे राम कृष्ण के कथानक, प्रेम, आलसी पति, प्रणय, कलह, ननद भौजाई वगैरह पर भी आधारित च‌इता गावल जाला। ज‌इसे-\nराम चन्द्र लिहले जनमवा हो रामा च‌इत शुभ दिनवा।\nबाजेला बध‌इया हो रामा च‌इत शुभ दिनवा।।\nराग के दृष्टि से भोजपुरी लोकगीत के तीन भाग में बांटल ग‌इल बा। पहिलका श्रेणी में पौराणिक आ आध्यात्मिक, दुसरका श्रेणी में आधुनिक आ तिसरका श्रेणी में संस्कार गीत के राखल ग‌इल बा। दुसरका श्रेणी आनी कि आधुनिक में कजरी, बिरहा, च‌इता, बिदेसिया आदि मुख्य रूप से बाड़न स। एह गीतन में अक्सर कामोद आ झिंझोरी राग के प्रयोग होला।\nच‌इता के अन्त में हो रामा जरूर रहेला। एह गीत के बीच में एकाध गो शब्द के जोड़ला के शब्द भा पद स्तोभ कहल जाला। एमे पिंगल शास्त्र के कठोर बंधन के पालन ना होला। व‌इसे च‌इता में चौदह गो मात्रा होखे के चाही। बाकिर गायक लोग अपने सुविधा के अनुसार समय मात्रा भा शब्द घटा बढ़ा लीहे।\nच‌इत के महीना में अक्सर एकर दंगल होला। दू गो दल आमने-सामने ब‌इठ ज‌इहें। दुनों दल में कम से कम इगारह गो गायक होइहें जवना में एगो व्यास कहालन। व्यास च‌इता के गावे शुरू करिहें तुरंते सब संगे गावे लागी दुनो दल अपने च‌इता में सवाल जवाब पारी-पारी गावत रहिहें जवले कवनो एगो दल निरुत्तर ना हो जाई।\nच‌इता गावत खा पहिले तीन हाली सामान्य स्वर में ग‌इहें, फिर तीन हाली बढ़ती स्वर में ग‌इहें आ ओकरे बाद तीन हाली चढ़ती स्वर में ग‌इहें। चढ़ती स्वर में गावत खा पूरा जोश में आ ज‌इहें आ सभे अपना ठेहुना पर खड़ा हो ज‌इहें।\nएमे वाद्य खाली ढोलक अउर झाल रहेला। एगो च‌इता दंगल के उदाहरण बा-\nराजा जनक कठिन प्रण ठाने हो रामा देसे देसे।\nपतिया लिख लिख भेजे हो रामा देसे देसे।।\nदुसरका दल जवाब देता-\nपश्चिम ही देसवा नगर अयोध्या हो रामा उहवां के।\nभूप कुंवर दोउ अइले हो रामा उहवां के।।\nफिर पहिलका दल-\nराम छुवत धनुहिया तीन खण्डा भ‌इले हो रामा टूट ग‌इले।\nराजा जनक से नेहिया जुट ग‌इले हो रामा टूट ग‌इले।\nदुसरका दल के जवाब-\nनगर के लोगवा निहाल भ‌इले हो रामा सिया डालें।\nराम गले वरमालवा हो रामा सिया डालें।।\nएह तरे ई दंगल रात भर चलत रही आ आयोजक जीते वाला दल के अच्छा खासा इनाम देत रहल ह बाकिर अब ई पारंपरिक गीत के रूप स्वरूप तौर तरीका मय बदल ग‌इल बा आ धीरे धीरे हमार पुरान परंपरा लुप्त भ‌इल जाता।\n( परिचय- मुरली मनोहर टाउन इंटर कॉलेज बलिया उ०प्र० के पूर्व प्रवक्ता डॉ. भोला प्रसाद आग्नेय कवि, कथाकार, नाटककार, निबंधकार आ आकाशवाणी-दूरदर्शन के कलाकार हईं।)\nमत बाँटs थोक के भाव पीएचडी के डिग्री\nHum BhojpuriaMay 19, 20211min7790\nदिल्ली विश्वविद्यालय के हालिया संपन्न 97बेवाँ दीक्षांत समारोह में 670 डॉक्टरेट के डिग्री देहल गइल। मतलब ई कि ई सब पी.एच.डी. धारी अब अपना नाम के आगे डॉ. लिख सकsता। का ये सब के शोध पहिले से स्थापित तथ्यन से कुछ हट के रहे ? बेशक, उच्च शिक्षा में शोध के स्तर अहम होला। एही से इहो तय कइल जाला कि पीएचडी देवे वाला विश्वविद्यालय के स्तर कवना तरह के बा। अगर अमेरिका के मैसाचुसेट्स इंस्टीच्यूट ऑफ टेक्नालॉजी (एमआईटी), कोलोरोडा विश्वविद्लाय, ब्रिटेन के कैम्ब्रिज अउर आक्सफोर्ड विश्वविद्लायन के लोहा सारा दुनिया मानेला त कवनों त बात होइबे नु करी ? ई सिर्फ अखबारन में विज्ञापन देके दुनिया के सर्वश्रेष्ठ विश्वविद्लाय नइखे बनल। ये सबके नाम उनके विद्यार्थियन द्वारा कइल मौलिक शोध के कारण ही बा।\nबड़ा सवाल ई बा कि का हमरा इहाँ हर साल जे थोक के भाव से पीएचडी के डिग्री देहल जाला, ओकर आगे चल के समाज या देश के कवनों रूप में लाभ भी होला ? सिर्फ दिल्ली विश्वविद्लाय एक वर्ष में 670 पीएचडी के डिग्री देले बा। अगर देश के सब विश्वविद्लायन से अलग-अलग विषयन में शोध करे वाला रिसर्चर के मिले वाला पीएचडी के डिग्री के बात करीं त ई आंकड़ा हर साल हजारन में पहुँच जाई। मतलब हरेक दस साल के दौरान देश में लाखों नया पीएचडी प्राप्त करे वाले पैदा हो ही जाला लोग। का ये शोध करे वाला लोग के शोध भी मौलिक होला ? का ओ सब में कवनों ये तरह के स्थापना कइल गइल होला जवन नया होला ? ई सवाल पूछल एसे भी जरूरी बा, काहे कि हर साल केन्द्र आ राज्य सरकार बहुत मोट राशि पीएचडी खातिर शोध करे वाला शोधार्थी सब पर व्यय करेला। ये लोग के शोध के दौरान ठीक-ठीक राशि दिहल जाला ताकि इनके शोध कार्य में कवनों तरह के व्यवधान या अड़चन ना आवे अउर इनकर जीवन यापन भी चलत रहे। निश्चय ही उच्च कोटि के शोध से ही शिक्षण संस्थानन के पहचान बनेला। जे संस्थान अपना शोध अउर ओकर क्वालिटी पर ध्यान ना देवे ओके कभी गंभीरता से ना लिहल जाला।\nदेश में सबसे अधिक पीएचडी के डिग्री तमिलनाडू, कर्नाटक और उत्तर प्रदेश में देहल जाला। मानव संसाधन मंत्रालय के 2018 में जारी एक रिपोर्ट पर यकीन कइल जाय त ओ साल तमिलनाडू में 5,844 शोधार्थियन के पीएचडी देहल गइल। कर्नाटक में पाँच हजार से कुछ अधिक शोधार्थी पीएचडी के डिग्री लेवे में सफल रहे। उत्तर प्रदेश में 3,396 शोधार्थियन के ई डिग्री मिलल। बाकी राज्य भी पीएचडी देवे में कवनों बहुत पीछे नइखे। भारत में साल 2018 में 40.813 नया पीएचडीधारी सामने अइलन। आखिर एतना शोध भइला के लाभ केकरा मिल रहल बा? शोध पूरा भइला अउर डिग्री लेहला के बाद ओ शोध के का होला? का एमे से एकाध प्रतिशत शोध के प्रकाशित करे खातिर कवनों प्रकाशक तैयार होले ? कवनों प्रतिष्ठित अखबार के नजर भी ओ शोधन पर जाला ? का हमरा इहाँ शोध के स्तर सच में स्तरीय या विश्व स्तरीय होला ? ई बहुत जरूरी सवाल बा। ये पर गंभीरता से बात कइल भी जरूरी बा। जवन भी कहीं हमरा इहाँ शोध के लेके कोई भी सरकार या विश्वविद्यालय बहुत गंभीरता के भाव ना राखे।\nभारत में जब उच्च शिक्षा संस्थानन के शुरुआत भइल तबो क्वालिटी रिसर्च के बहुत महत्व ना देहल गइल। निराश करे वाली बात ई बा कि हमनीं शोध पर कायदे से कभी फोकस हीं ना कइनीं। अगर हर साल हजारन शोधकर्ता लोग के पीएचडी के डिग्री मिल रहल बा त फेर ये लोग के विश्व स्तर पर सम्मान काहे नइखे मिलत। माफ करेम हमनीं के आईआईटी संस्थानन के चर्चा भी बहुत होला। इहाँ पर भी हर साल बहुत से विद्यार्थी के पीएचडी मिलेला। का अपना कवनों आईआईटी या इंजीनियरिंग कॉलेज के केहू छात्र के उनका मूल शोध खातिर नोबेल पुरस्कार के लायक मानल गइल? ना नू। अगर रउआ अकादमिक दुनिया से जुड़ल बानीं त रउआ जानते होखेम कि अपना इहाँ शोध के मतलब होला पहिले से प्रकाशित सामग्री के आधार पर ही आपन रिसर्च पेपर लिख लेहल। राउर काम खतम। इहे वजह बा कि शोध में नयापन के घोर अभाव देखाई देला। ई सच में एक घोर दुर्भाग्यपूर्ण स्थिति बा कि अपना इहाँ पर शोध के प्रति हर स्तर पर उदासीनता के भाव बा। शोध ये खातिर कइल जाला ताकि पीएचडी मिल जाए आ फेर एक अदद नौकरी। रउआ अमेरिका के उदाहरण लीं। उहाँ के विश्वविद्लायन में मूल शोध पर जोर दिहल जाला। एही चलते उहाँ के शोधार्थी लगातार नोबेल पुरस्कार जीत पावे में सफल रहेलन।\nये बहस के तनि अउर व्यापक क दे तानी। अपना फार्मा कंपनियन के ही लीं। ई लोग नया दवा ईजाद करे पर होखे वाला रिसर्च पर केतना निवेश करेला? ई मुनाफ़ा के अनुपात में बहुत ही कम राशि शोध पर लगावेला। इहे हालत अपना स्वास्थ्य क्षेत्र सार्वजनिक क्षेत्र के उपक्रम सबके रहल बा। इंडियन ड्रग्स एंड फार्मास्युटिकल लिमिटेड (आईडीपीएल) के हीं बात कर लीं। एकर स्थापना 1961 में कइल गइल रहे, जेकर प्राथमिक उद्देश्य आवश्यक जीवनरक्षक दवाइयन में आत्मनिर्भरता हासिल कइल रहे। पर एकरा करप्शन के कारण घाटा पर घाटा भइल। इहाँ भी कबो कवनों महत्वपूर्ण शोध ना भइल। अब देखीं कि भारत में शोध खातिर सुविधा त बहुत बढ़ल, इंटरनेट के सुविधा सभी शोधार्थियन के आसानी से उपलब्ध बा, प्रयोगशाला सबके स्तर भी सुधरल बा, सरकार शोधकर्ता सबके आर्थिक मदद भी करेला। एकरा बावजूद अपना इहाँ शोध के स्तर घटिया ही हो रहल बा। त फेर हम काहे एतना सब पीएचडी के डिग्री बांटते ही जा रहल बानीं? आखिर हम साबित का करे के चाह रहल बानीं ? हम अइसन अनेक शोधार्थियन के जान रहल बानीं जे कुछ साल तक अपना विश्वविद्लायन से पीएचडी करे के नाम पर पैसा लिहलस अउर उहाँ के छात्रावास के भी भरपूर इस्तेमाल कइलस। ओकरा बाद उ बिना शोध पूरा कइले अपना विश्वविद्लाय के छोड़ देहलस या उहें बइठ के राजनीति करे लागल।\nएक बात समझ लीं कि हमनीं के शोध के गुणवत्ता पर बहुत ध्यान देवे के होई। ओ शोधार्थियन से बचे के होई जे दायें-बायें से कापी-कट आ पेस्ट क के आपन शोध थमा देला। ये मानसिकता पर तत्काल से रोक लागे के चाहीं। शोध के विषय तय करे के एक मात्र मापदंड इहे होखे कि एसे भविष्य में देश अउर समाज के का लाभ होई ? शोधार्थियन के गाइड्स पर भी नजर रखल जाए कि उ कवना तरह से अपना शोधार्थी के सहयोग कर रहल बाड़ें। बीच-बीच में शिकायत मिलत रहल बा कि कुछ गाइड्स अपना शोधार्थियन के प्रताड़ित करत रहेला लोग। ये सब बिन्दुअन पर भी ध्यान दिहल जाए।\n(लेखक वरिष्ठ संपादक, स्तभकार अउर पूर्व सांसद हईं।)\nHum BhojpuriaMay 19, 20211min7290


छठ पर रिलीज होखे जा रहल बा निरहुआ के लोफर – Anjoria\nछठ पर रिलीज होखे जा रहल बा निरहुआ के लोफर\nनवम्बर 7, 2010 निरहुआ, पाखी, फिल्म, भोजपुरी, मोनालिसा, रवि सिन्हा, लोफर, सिनेमा\nअबकी का छठ पर्व का पावन मौका पर भोजपुरी सिनेमा के बादशाह सितारा दिनेश लाल यादव निरहुआ के फिल्म “लोफर” रिलीज होखे जा रहल बा. मोनिका सिंह के निर्माण आ संजय सिन्हा के प्रस्तुति “लोफर” के निर्देशन रवि सिन्हा कइले बाड़े. रवि सिन्हा के निर्देशित “भोजपुरिया डॉन” आजुकाल्हु चारो ओर गरदा उड़वले बा.\n“लोफर” में दिनेश लाल यादव के नायिका पाखी हेगडे आ सेक्सी बाला मोनालिसा बाड़ी. फिल्म के गीत पहिलही सुपर हिट हो चुकल बाड़े सँ. एह हाई वोल्टेज फिल्म के खलनायक अवधेश मिश्रा बाड़े. निरहुआ एह फिल्म में दू गो रोल में बाड़े आ एह चलते ऊ डबल उत्साहो में बाड़े.\nनिरहुआ के कहना बा कि “लोफर” में दर्शक भरपूर मसालेदार फिल्म देखीहें. निर्मात्री मोनिका सिन्हा के भरोसा बा कि दर्शकन के एह फिल्म से भरपूर मनोरंजन होखी.\nत चलीं अबकी का छठ पर निरहुआ, पाखी, आ मोनालिसा के लोफरई देखल जाव.\nस्रोत शशिकान्त सिंह\nLofar to release at Chhatha\n2 thoughts on “छठ पर रिलीज होखे जा रहल बा निरहुआ के लोफर”\nraju yadav कहते हैं:\nनवम्बर 8, 2010 को 12:56 अपराह्न पर\nbhojpuri ko bhool sake na dunia\nis tarah dil me sama jaiye\nhindi ki remake dikhana chhodiye\nkuchh naya bhojpuri me dikha jaiye\nthanks to all people of bhojpuri cinema\nDINESH CHANDRA GUPTA कहते हैं:\nनवम्बर 7, 2010 को 1:12 अपराह्न पर\n”lofar”ke rilise hokhla ke bad hi opar kament kaiil thik rahi ”BHOJPURI KO NAMSKAR”\nV B NARAIN PUR


मोदी के दर्शन कार्यक्रम पुलिस प्रशासन ला चुनौती बनल – टटका खबर\nवाराणसी 19 दिसम्बर (वार्ता) भाजपा के प्रधानमंत्री पद के दावेदार नरेन्द्र के वाराणसी में होखे वाला रैली से पहिले बाबा विश्वनाथ आ संकटमोचन मन्दिर जाए के कार्यक्रम प्रशासन के कपरबथी बन गइल बा आ एकरा के टारे के हरसंभव कोशिश करत बावे प्रशासन.\nप्रशासन के कहना बा कि वाराणसी सकेता वाला गलियन के शहर ह आ एहिजा जाम रोजमर्रा के समस्या ह. एहसे मोदी के अपना विश्वनाथ मंदिर आ संकटमोचन मन्दिर जाए के योजना पर बढ़िया से सोचे के चाहीं. प्रशासन चाहत बिया कि मोदी कवनो दोसरा दिने आ के दर्शन पूजन करसु.\nबाकि अगर मोदी के कार्यक्रम में बदलाव ना भइल त प्रशासन एकर पूरा इंतजाम करवइबे करी. दुनू मंदिर का इर्द गिर्द सुरक्षा बढ़ा दीहल गइल बा.\nअसल में नरेन्द्र मोदी पर बेर बेर भाजपा के अयोध्या जइसन मूल मुद्दन से बचे के आरोप लगावल जात बा. पिछला दिने जम्मू कश्मीर के बारे में धारा 370 पर बहस के मांग से एह बात के अउरी हवा लाग गइल. अब एही आरोपन के हवा निकाले खातिर मोदी बाबा विश्वनाथ मदिर आ संकटमोचन मन्दिर जाए के फैसला कइले बाड़न.\nविहिप हमेशा से विश्वनाथ मंदिर से सटल ज्ञानवापी मस्जिद पर दावा ठोकत आइल बावे. एह चलते विश्वनाथ मंदिर इलाका बहुते संवेदनशील बन गइल बा ओकर सुरक्षा व्यवस्था अयोध्या के रामजन्म भूमि मंदिर जइसने होखेला.\nरैली वाली जगहा पर स्थानीय पुलिस के मदद ला दू गो अपर पुलिस अधीक्षक, सात गो उपाधीक्षक, 25 गो निरीक्षक, 25 गो महिला उपनिरीक्षक, 12 कम्पनी पीएसी आ एक कंपनी आरएएफ के तैनाती कइल गइल बा. साथही सुरक्षा मे बम डिस्पोजल दस्ता आ एटीएस के कमाण्डोओ तैनात रहीहें.\nTags: नरेन्द्र मोदी, बाबा विश्वनाथ मंदिर, वाराणसी रैली


नीक-जबून – 10 ( विमल के डायरी ) – Anjoria\nनीक-जबून – 10 ( विमल के डायरी )\nबोले खातिर बोलल\nजब से नोकरी के शुरुआत भइल तबे से देखत आ रहल बानी. आजु तक एहमें कवनो कमी नइखे आइल, बढ़ंतिए भइल बा. जरूरत खातिर बोलेवाला कम मिलले. लोग बूझसु कि हमहूँ बोलींले, अइसने लोग ढेर लउकले. जब-जब जाएके परेला सेवाकालीन प्रशिक्षण शिविर में, तब-तब ई संकट झेले के मन बनाके जाईंले. कई बेर त धन्यवाद ज्ञापन कवनो अभिभाषणो से बड़ हो जाला. जो केहू बहिर्मुखी व्यक्तित्ववाला अध्यापक के मंच संचालन के काम मिल गइल (माने ऊ ले लिहले) त समुझीं कि रहल-सहल मए कमी पूरा हो गइल. कवि के मौलिक कविता जतना सुने के मिली ओकरा दुगुना दोसरा के कविता पँचफोरनजी सुनाइबि. बिना भूमिका के सुना के हम त महटिया जाईंले बाकिर बड़ा पकावेला लोग. एहू पारी अनुभव अइसने मिलल. रोज दस घंटा के पढाई अधिकतर 12-13 घंटा हो जाई. सुबह जोग से शुरू होके रात में ध्यान तक के सफर बहुत नीक लागल. ग्वालियर जइसन जगह में, जहाँ गरमियो ओसहीं परत रहे, बुझाइल ना. बहुत सहज, बहुत स्वाभाविक रहल ई प्रशिक्षण शिविर. बहुत कुछ भेंटाइल. कुछ पाके आ कुछ देके मन के बहुत संतोष मिलल.\nधन्य बानी तुलसीदासजी\n24 तारीख के लगभग2घंटा तक हिंदी के 45 मूर्धन्य विद्वान लोगन का साथे रामचरितमानस पर डॉक्टर उमाशंकर पचौरी के व्याख्यान सुने के मोका मिलल. रामचरितमानस पर अतना बढ़िया व्याख्यान हम अबहीं ले ना सुनले रहीं, चाहे सामने बइठि के भा टीवी पर. बहुत संतोष मिलल. मन आउर आत्मा, दूनो के काम भर खुराक मिलल. हमनी का आग्रह पर उहाँ का फेरु एक बार 27 तारीख के अइलीं, फेरु मन तृप्त भइल. ए पारी के विषय रहे – रामचरितमानस में जीवन मूल्य. सचमुच उहाँ के भाषण बेजोड़ रहे. रामचरितमानस में भारतीय शिक्षा पद्धति आ रामराज्य के स्वरूप पर वहाँ के जब हम व्याख्यान सुनलीं त हम उहाँके फैन हो गइलीं. एह दृष्टि से रामचरितमानस के हम कबो ना पढ़ले रहीं ना सोचलही रहीं. एगो बढ़िया दृष्टि मिलल रामचरितमानस के फेरु से पढ़े के. धन्य बानी तुलसीदासजी. साहित्य, समाज, संस्कृति आउर जीवन के कवनो संदर्भ नइखे छूटल, जवना प उहाँके स्थापना ना होखे. का बूढ़, का लइका, का पढ़ल आ का अनपढ़, सभ खातिर रामचरितमानस में नियामक सूक्ति मिल जाई.\nबहुत मुश्किल होला साँच सूनल आ बोलल\nबहुत मुश्किल होला साँच सूनल आ ओकरो से कठिन होला साँच बोलल. आजु अपना एगो आत्मीय के जब एगो सत्यकथा का माध्यम से एगो कानून के जानकारी दिहलीं त उनुका नीक ना, बाउर लागल. ऊ दिल प ले लिहले. बाद में जब हमरा एह बात के पता चलल त हमरा अइसन लागल जइसे कवनो पाप हो गइल हमसे. अबहिंयो लोगन के स्थिति ईहे बा कि जवन बात आ काम उनका सोहावन लागी, ऊहे साँच ह, ऊहे कानूनो-सम्मत. ई देखि आ सोचिके मन मेहराइल बा. नीमन-नीमन लोग जे साँच के कटु सत्य कहिके ओकर दोहाई देत ना थाके आ अपना के ओकर पक्षधर मानेला, ओकरो मिठबोलवे नीक लागेला.\nजेकरा के अतना गंभीर मानत रहलीं, ऊ एगो छोट बात पर आपन जाति चिन्हा दिहलसि. एकरा बाद कई गो लोग लाइन में लउकल. पहिले के कई गो यादि ताजा हो गइली सन. बार-बार हमरा मन में ई बात उठतिया कि लोग जब जानतारे कि आजु ना काल्हु ई बात फुटबे करी, एक दिन सभका सोझा पैजामा खुलहीं के बा, तबो काहें अपना तनिका फायदा भा दोसरा का परेशानी खातिर लोग जाति चिन्हा देलन. साइत लोग आपन सुभाव ना छोड़ पावसु.\nपरोजन, बेंजन आ स्टाल\nआजु अइसहीं बात चल गइल परोजन पर. हम रामेंदर से कहलीं कि ई कइसन लागी जो तिलक में पूजा, हवन ओगैरह बढ़िया से होखो आ एक स एक रुपया तिलक में चढ़ो. जेकर ढेर सवख होखे ऊ चानी के एकाध गो सिक्का चढ़वा लेउ. ऊ कहले कि बिचार त बहुत नीमन बा बाकिर मानी के ? कुछ दिन पहिले सोशल साइट पर एगो मारवाड़ी संगठन का ओर से एगो पोस्ट वायरल भइल रहे, “जवना परोजन में खाएके छव गो बेंजन से जो एकहू अधिका मिली त ओह परोजन के बहिष्कार कइल जाई.“ हमरा दिमाग पर ई बात जइसे छवा गइल रहे. हमरा मुँह से निकलल – “हमहूँ ईहे करबि, चाहे जे होखे.” बफे सिस्टम से त मन अइसहीं पिनकि जाला. भोजन आराम से करे के चीज हटे, ई दउरा-दउरी कइसन ? एगो त पलेट अइसहीं मुँह बिरावत रहेला, तनिका बैलेंस बिगरल कि आपन कम दोसरा के कपड़ा गइल आ ऊपर से खड़े-खड़े. टूङीं कम आ अपना के बचाईं ज्यादा. स्टाल त भारतीय संस्कृति से बिल्कुले अलग लागेला. जब खाए से पहिले पेट आधा-सूधी भरिए जाई त फेरु मन से भोजन का करिहें लोग ? आ जो मन से भोजन ना करिहन लोग त बेमारी घलुआ में.\nरेलवे के साहित्य सम्मान\n29 मई के भोरहीं कोलकाता खातिर निकलि गइलीं जा हमनी के. ग्वालियर का वेटिंग रूम में ग्वालियर क्षेत्र के हिंदी के महान साहित्यकार लोगन के ससम्मान प्रदर्शित सूची पढ़ि आ देखिके मन अगरा गइल. . ओहिजा का रेल प्रमंडल का प्रति मन में बहुत आदर के भाव आइल. जो अइसहीं हर प्रमुख स्टेशनन पर एह तरह के काम प्रदर्शित होखित त वर्तमान आ भावी पीढ़ी के बहुत लाभ पहुँचित. ईहे सोचत-सोचत गाड़ी बाँदा स्टेशनो पार क गइलि. हमनी का गोस्वामी तुलसीदास के स्मरण करत उहाँका जन्म आ कर्मभूमि के प्रणाम करत विश्राम का मुद्रा में आ गइलीं जा.\nकब तक बलि चढ़त रही ?\n9 जून के रामगढ़ जिला के रजरप्पा में जाए के सुजोग बनल. छिन्नमस्तिका माई के दर्शन करे के बहुत कोशिश कइलीं. तीन गो पांडा माई का मूर्ति का सोझा खड़ा रहन. अइसन लागत रहे जइसे ऊ लोग मन बना लेले रहे कि दरशन ना होखे दिहल जाई. हमरो जिद रहे, दरशन त कइए के रहबि. बाकिर सफलता ना मिलल. मूर्ति का नाम पर खाली अन्हार रहे, कुछऊ बुझाइल ना. मन कसमसा के रहि गइल. बाहर अइलीं त सचाई के पता चलल.\nबाहर अइला पर मंदिर का आसपास माछी लउकली सन. ई उहे मंदिर हटे, जहाँ कबो हमरा माछी ना लउकल रही सन. पहिले लोग कहिहें कि ओहिजा बलि लगातार होत रहेले बाकिर एकहूँ माछी ना लउक सन. हम ओहिजा के लोगन से बात कइलीं. लोग बतावल कि जबसे एहिजा से मूर्ति चोरी भइल बिया, तबे से एहिजा माछी लउके लागल बाड़ी सन. तब जाके पांडा लोगन के हरकत समझ में आइल. जय हो छिन्नमस्तिका माई.\nभोजपुरी के तीर्थ-स्थल\n10 जून के खाली एके दिन हमरा पटना में रहे के मिलल. काम ढेर रहे आ टाइम कम. राजीव जी का ऑफिस में कई गो साहित्यकार आ कलाकार लोगन के जुटान रहे. हमार अहोभागि कि हमहूँ शामिल हो गइलीं ओहमें. आपन काव्य संग्रह ‘फगुआ के पहरा’ उहाँ सभके भेंट कइके हम गौरवान्वित भइलीं. कवनो एक जगह पर भोजपुरी के पत्र-पत्रिकन आ किताबन के उपलब्धि पर कुछ चिंतन-मनन भइल. कल्पना, आदर्श आ बेवहार के कई गो संदर्भ खँघरइले सन. हमरा लागल जे भोजपुरी के कवनो तीर्थ-स्थल में बइठल बानी.\nएह उतजोग से पतई के गाँज ना उटकेराई\nदु-चार दिन पहिले बक्सर में गवनिहार, संगीतकार आ गीतकार लोगन के एगो बरियार बइठकी भइलि. हमहूँ आमंत्रित रहीं बाकिर सपरिवार ऑलरेडी रिजर्वेशन रहला का कारन संभव ना रहे. केहू पेपर के कटिंग भेजल. हमरा त जइसे काठ मारि गइल. ओहमें कुछ अइसनो नाम रहे, जेकरा गवनई से अश्लीलता के निकाल दिहल जाई त उनुका के केहू सुनबे ना करी. अइसन लोगन के शरम काहें ना लागेला ?\nएह अखबार के कटिंग में जतना नाम बा, ओहमें से एकाध गो के त सुनते हमार रोंवा खाड़ हो जाला. दु-एक बरिस पहिले बक्सरे में अपना बड़ भाई सतीश जी किहाँ जात रहीं. रेलवे कॉलोनी में एगो तथाकथित प्रतिष्ठित गायक के रामायन शैली के गवनई होत रहे. सुने खातिर खड़ा हो गइलीं आ कुछुए देर का बाद कान में अङुरी देके ओहिजा से जाए के परल. हमरा बिचित्र एहू से लागल कि कॉलोनी में लोग सपरिवार रहेला आ ओहिजा अश्लील, कामोत्तेजक आ अभद्र भाषा के प्रयोग करत आ ओही प्रकार के कहानी सुनाके लोगन के आनंदित कइल कवना सभ्य व्यक्ति के काम हो सकता ? हमरा एह तरह के काम कवनो नीच हरकत से कम ना लागे. शृंगार रस, फुहरकम आ गारी के अंतर एह तरह के गायक आ गीतकार लोग जहिया समुझि जाई, ओही दिने ई बिपति टरि जाई बाकिर समुझावे के ई उपकार करी के ? जे करी ऊ अपना के नोचवावे आ उजरवावे खातिर तेयार रहो. सभ या त दोसरा के मुँह ताकता, नाहीं त हवा में तीर चलावता बाकिर अतना त साफ बा कि एह उतजोग से पतई के गाँज ना उटकेराई.\nPrevious Post: चम्पारण सत्याग्रह आ पं0 राजकुमार शुक्ल – (स्मरण)\nNext Post: नीक-जबून – 11 ( विमल के डायरी )


"घर से दूर, घर में" - आपन माटी\nJuly 3, 2019 July 3, 2019 Kundan Chaudhary\t0 Comments #bhojpuri #blog #hostel #hosteler #man_k_bhaw\nCentral Hindu Boys School Hostel\nब्लॉग के टाइटल अजीब बा नु, "घर से दूर घर में"? टाइटल के माने पूरा ब्लॉग पढ़ला के बाद मालूम चली... भा जे भी घर से दूर रहेsला उ हमरा जगह पर अपना-आप के महसूस करीं। त चली पढ़ल जाव...।\nगाँव में जवन भी लइका रहे लsसन ओकनी के पढ़े खातिर घर से बाहर जाहि के पड़ेला...। अगर लइका पढ़े के चाहता त ओके घर के लोग पढ़ावे खातिर... अपना से दूर जरूर भेजेsला। भा अगर पढ़े खातिर पलायन ना भी कइलस त कमाए खातिर त करहि के पड़ी काहे की बिहार भा उत्तर प्रदेश से पलायन ना होखे त देश रुक जाइ। एहिजा के लोग चलता त देश चलता।\nचली हमनी के विषय प आवे के त आज के विषय हॉस्टलर्स खातिर बा। हमनी के जब तक गाँव में रहनीsजा, लागे की दुनिया इहे ह... माने मेंढ़क वाला हाल. बाकी जसहि घर छूटल- मय तारा दिन में गिना गइल। कहाँ रहल जाइ, का कइल जाइ, कैसे कइल जाइ। घरे रहला प ई सब सवाल के जवाब माई-पापा के लगे रहे। बाकी जसहि शहर में अइनी सब सवाल के जवाब खुद-ब-खुद मिले लागल।\nनौकरी करे वाला के त ऑफिस ही घर हो जाला... लेकिन पढ़े वाला लइकाsसन के घर, घर से हमरा मतलब का शहर में रहे के ठिकाना... ह उहे6बाई 8 वाला, माचिस के डिब्बा- होस्टल के कमरा होला। हम बहुत खुशनसीब बानी जेकरा घर से बाहर निकलते ही सरकारी होस्टल मिल गइल- माने सस्ता, रोज मिले खाना में पास्ता। होस्टल सरकारी होखे या प्राइवेट जवन मेमोरी क्रिएट होला उ जिनगी भर खातिर होला। होस्टल में दोस्त के बर्थडे, होली, परीक्षा के एक दिन पहिले वाला रात भा और भी लाखों काण्ड।\nइंहा रहला के मतलब आज़ादी जवन जब मन तब वार्डन या गार्ड द्वारा छीनल जा सकेला। ह सही कहतानी... स्कूल होस्टल में इ होला। आज़ाद बानी पिंजरा के अन्दर। लेकिन जवन परिवार बनेsला, उ अटूट रहेsला। होस्टल में रह के स्कूल ना जाईल, भा ओकरा बाद प्रिंसीपल चेकिंग में पकड़ा मुँह लटका लेला के अलग ही मज़ा होला। हमरा सौभाग्य बा की हम दु बार जानबुझ के पढ़े ना गइनी भा प्रिंसिपल आके बहुत प्रेम से नाम ले के गइली। उ अलग बात बा की कवनो एक्सशन ना भइल।\nहोस्टल लाइफ प लिखे के बहुत कुछ बा... का लिखी हमरा समझ नइखे आवत। जब हम होस्टल जॉइन कईनी त इहे लागल की अब सब कुछ से आज़ाद पंछी बानी। लेकिन होस्टल जॉइन के अगला दिन ही हम एतना गृहातुर भइनी की पापा खुशी-खुशी घरे बुला लेनी। बचपन में आपन माँग पूरा करे खातिर रोवला के बाद हम होस्टल में रहते हुए जब छठ के गाना सुननी त आँसू रुक ना पाइल भा हम रो देले रहनी। लोग कहेsला लइका ना रोवेलसन?।\nलेकिन जसहि सब लइका सन से जानपहचान भइल, ओकरा बाद कब घर के याद धूमिल होखे लागल मालूम ना चलल। आज ई स्थिति बा की घरे रह त होस्टल जाये के मन ना करेsला... आ होस्टल रहsत... घर के कमी महसूस ना होला। होस्टल में कइल हुडदंगई बहुत याद रही। वार्डेन भा गॉर्ड के नामकरण जवन हमनी के कईनीsजा बहुत याद रही। आज एगो होस्टल छूटलsहा, बाकी अभी होस्टल वाला जिनगी खत्म नइखे भइल।\nआखरी लाइन बा-\nएक मुद्दत बाद आजादी मिली कैद से,\nपर जब आज़ादी मिली कमबख्त पिंजरे से ही प्यार हो गया था।\n← ” ई बचपन कबो ना आई “\nपुरनका याद!!! →


an open platform for Bhojpuri speaking people\nभोजपुरियन के बतकुच्चन करे खातिर खुलल मंच, जाहां रउवा घरउ आ राष्ट्रीय-अंतरराष्ट्रीय कौनो मुद्दा पर आपन बात कहे आ ओह पर बहस करे खातिर पूरा आजाद बानी. उबीछ के करीं सभे उघटा पइचि आ दिहीं-लिहीं सभे जमि के ओरहन\nकविता कोश के वेबसाइट पर भोजपुरी लोकगीतन के संग्रह देखि के मन जुड़ा हो गइल।\nPosted by विजय शंकर पांडेय at 10:25 am कोई टिप्पणी नहीं:\nLabels: आल्हा, चौथ चन्दा गीत, छठ, भोजपुरी लोकगीत. Kavita Kosh, सोहर\n2008 में एह ब्लॉग के एह मकसद से शुरू कइले रहनि की फुरसत में भोजपुरिया बिरादरी संगे रूबरू होखल जाई। जमके बतकुचन होई। कई महीना तक सबकुछ ठीकठाक चलल, ठीहा पर लोगबाग के ठीकठाक जुटाऩो भइल, भोजपुरी पंचायत में जमके ओरहन, उघटा पइचिओ भइल, लेकिन नून-तेल-लकड़ी के चक्कर में, रोजमर्रा के भाग दौड़ में कुछ दिन बाद सबकुछ थथम गईल। जोश ठंडा पड़ि गइल।एहि बीच काशी पत्रकार संघ अध्यक्ष केडीएन भइया (फोटो में कृष्णदेव नारायण राय भइया भऊजी संगे ) के एह घरी भोजपुरिया खातिन मोह जागि गइल बा। रोज फेसबुक पर उहांके दरकचत बानी। उहां के बगइचा चरत देख फेरु ओरहन के याद आ गइल। पुरनका सब पोस्ट हटा के उहें से फेरू एगो नया शुरुआत करत बानी। भरोसा बा चलल जाई एहि बेरि के संगे-संगे कुछ दूर। एहि घरि बड़ा चर्चा बा बनारस के क्वोटा शहर बनावे के सपना के। एह पर पत्रकारपुरम बनारस में हमरा घरे बतकुचन होत रहे। ओहमे सुरेश सिंह जी आ जगधारी जी भी मौजूद रहनी। सुरेश भइया के कहनाम रहे कि बनारस के इतिहास कई हजार साल पुरान बा। ओकरा संगे क्वोटा जइसन शहर के तुलना कइसे हो सकेला। ईसा आ गौतम बुद्ध से भी पहिले के प्रमाण मिलेला। कवनो जमाना में दुनिया के बड़का बड़का लोग एहि शहर में आई के देश आ दुनिया के नया दिशा देत रहल हां। एहि ममिला में भगवान बुद्ध आ महावीर तक के नाम लिहल जा सकेला। वइसे काशी अध्यात्म खातिन पहचानल जाले। विकास के नाम पर विनाश से बाकी दुनिया अगुता गइल बा। ओने के लोग शांति के तलाश में भारत की ओर देखत बाड़न। कहीं अइसन मत होखे कि उल्टे क्वोटा बनारस के रंग में रंग जाए। अव आगे पढीं सभे केडीएन भइया के राय\nलरिकाई क कई गो बात एकट्ठे याद आवे लागल बा। गांवे बढ़ई से कहिके बाबू जी हमके एगो लकड़ी क गाड़ी बनवा देहलन. चार गो पहिया, ओपर पटरा जड़ा गइल. एगो रसरी बान्हिके नगीना खींचे, अउर हम पटरापर बिछौना पसार के बइठ जाईं. दुआर से बगइचा ले नगीना घुमावें मो खुब मजा लेईं। बनारस अइलीं ते तीनपहइवा देखि के ललचा गइलीं. बाबू जी उहो खरीद दिहलन। बनारस देखिलीं त लागत हमरो गउवां अइसने हरत. समय बीतल त लखनऊ गइलीं, नीमन लागत फेनू सोचिलीं, बनारसो अइसने रहत त का बात रहत। फेनू दिल्ली गइलीं. अरे बाप रे इतना बड़ शहर. अइसने बनारस रहत त केतना नीक होत। कलकत्ता देखिके त अंखिये चौन्हिया गइल. टीवी पर विदेशी शहर देखिंल त अउर लालच बढ़ल। जवन देखीं, उहे चाही. कुल्ही समोसा हमही खाइब क जिद कइलीं. त पिटाइयो गइलीं। बाबू जी कहलन-देख बेटा, दुसरा क सेन्हुर देखिके आपन लिलार ना फोरल जाला। जवन बा ओहीमें संतोष करे सीख।\nआज सुन्हिली की मोदी बाबा जापान गइलें त क्वोटो शहर देखलन, आ जिदिया गइलन, बनारस अइसने बनी, काल के लन्दन जइहें, फेनू न्यूयार्क जाइहें, कब्बो वाशिंगटन जइहें, जइबें करिहं. प्रधानमन्त्री जवन हउवें, कवन घरे क पइसा लगेके बा। देखि-देखिके सनीमाके हिरोइन, आज के लरिकवन क इहे हाल बा। मेहरारू सुघरो हो, पढ़लो होय, सुशीलो हो, माई-बाबूके पुछबो करे, नोटवो कमाये। बढ़ावा जा मन, भगवान रउंवा सभेके मनोकामना पूरन करें. बाकी एगो बात बा तनि हमरा गांव क सड़कियों देख लीहअ जा. बिना दलाली खइले नीमन से बनवा देता जा त ठीके रहत......\nPosted by विजय शंकर पांडेय at 9:44 am कोई टिप्पणी नहीं:\nLabels: भोजपुरी पंचायत, BHOJPURI, Bhojpuria, facebook, Jagdhari, Kashi Patrakar Sangh, PANCHAYAT, Rai Krishnadev, Suresh Singh, Varanasi, Vijay Shankar Pandey\nघूमे लाएक अउर ब्लॉग\nप्रथम मास असाढि सखि हो, गरज गरज के सुनाय।सामी के अ...\n2008 में एह ब्लॉग के एह मकसद से शुरू कइले रहनि की ...\nThank you for your precious arrival here, now please spare some more of your less time and visit >>> Lanes & ByLanes


भोजपुरी लोकगीत में नारी - केशव मोहन पाण्डेय - मैना: भोजपुरी साहित्य क उड़ान (Maina Bhojpuri Magazine)\nHome आलोचना केशव मोहन पाण्डेय विविध स्त्री पक्ष भोजपुरी लोकगीत में नारी - केशव मोहन पाण्डेय\nभोजपुरी लोकगीत में नारी - केशव मोहन पाण्डेय\nभारतीय संस्कृति में हर प्रकार से विविधता देखल जा सकल जाला। ई विविधता भोजपुरी की गहना बन जाले। एगो अलगे पहचान बन जाले। इहे विविधते त अपना भोजपुरी संस्कृति के विशिष्टता देला आ अलग पहचान बनावेला। एह संस्कृति आ पहचान के कवनो बनल-बनावल निश्चित ढ़ाँचा में नइखे गढ़ल जा सकत। ई त बलखात अल्हड़ नदी जइसन कवनो बान्हो से नइखे घेरा सकत। ई त ओह वसंती हवा जइसन बावली, मस्तमौला आ स्वतंत्र ह, जवना पर केहू के जोर ना चलेला। अपने मन के मालीक। एह के कवनो दिशा-निर्देश के माने-मतलब पता नइखे। एह संस्कृति के केहू गुरू नइखे आ ना एह के कवनो बात के गुरूरे बा। ई त बस जन-मानस के अंतस से निकलल एकदम निरइठ आ पावन मानसिकता आ भावुक-सरस सोच को देखवेवाला हमनी के पहिचान ह। हमनी के त अपना सांस्कृतिक समृद्धि आ उपलब्धियन पर मुग्ध हो के खाली वाहवाही ना देनी जा, एकरा सथवे जीवन-जगत से ओकरा संबंध के आ अउरीओ तमाम सांस्कृतिक घटकन के आपस के संबंध के मन से जोड़बो करेनी जा। हमनी के समझबो करेनी जा। भोजपुरी संस्कृति में संबंधन के दायरा खाली अपना कुनबा आ आसे-पड़ोस ले ना होला, दोसरो गाँव के लोग ‘फलाना’ काका, चिलाना चाचा, भाई आदि कहाला लोग।\nपछीम के देषन में लिखित साहित्य के परंपरा रहल बा। ओहिजा बोलचारू साहित्य के परंपरा ना के बराबर बा। ओने के चिंतन आ अध्ययन लिखित दस्तावेज़ आ सबूत के आधार बनाके कइल जाला, जवना एकदम उचिते बा। प्रमाण से प्रमाणिकता सिद्ध होला। एकरा ठीक उल्टा अफ्रीका में वाचिक परंपरा भरपूर रहल बा, एकदमे समृद्ध, बाकीर ओहिजा लिखित परंपरा हइए नइखे। ओहिजा के अध्ययन खातीर मौखिक स्रोतन के सहारा लिहल ही उचित होई। भारत में लिखित आ लोक-संस्कृति के मौखिक परंपरा लगभग एक्के बराबर सशक्त आ समृद्ध रहल बा। एहिजा के पारिस्थितिक आ तार्किक दूनो संरचना के बीच स्पष्ट रूप से कवनो बँटवारा के लाइन तय नइखे कइल जा सकत। कुछ चीज अइसन अरूर बा जवना के पूरा-पूरा लोक चाहें शिष्ट परंपरा में रखल जा सकल जाता, बाकीर एह दूनों के बीच में ढेर चीज अइसन बा जवना के दूनों में से कवनो एक में ना राखल असंभव बा। हमनी के इहो इयाद राखे के चाहीं कि जवना चीज के आज निस्संकोच रूप से शिष्ट चाहे लिखित परंपरा में राखल जा सकल जाता, ऊ सब कबो कभी वाचिक परंपरा में रहल बा।\nभारत के परिप्रेक्ष्य में देखल जाय त लोक आ लिखित परंपरा में रामायण-महाभारत के सैकड़ों रूप बा। लोक आ शास्त्र के गुणात्मक योग से फलित भक्ति साहित्य त एगो नया त्रिकोणे रच दिहलस। अगर लोक आ शास्त्रने के केंद्र मानल जाव त ई कुल रचना एह दूनो केंद्रन के बीच एह ढंग से स्थित बा कि लोक-मर्मज्ञ एहके लोक-परंपरा के ज्ञान अउरी साहित्य के लिखित रूप करार देंला लोग आ शास्त्र-ज्ञानी एही रचनन के शास्त्रीय ज्ञान अउरी शिष्ट साहित्य के लोकोपयोगी संस्करण कही लोग। मनुष्य त सामाजिक प्राणी ह, बाकीर आदमी के सगरो सपना, सगरो इच्छा समाज आ इतिहास में पूरा ना होला। आदमी के सपना आ ओकर इच्छा समाज अउरी इतिहास से प्रभावित त होला, बाकीर समाज अउरी इतिहास से बान्हाइल ना रहेला। एही से त आदमी ‘स्वप्न लोक स्रष्टा’ ह। इतिहास के कवनो काल-खंड होखे चाहे समाज में फइलल कवनो विचारधारा, स्त्री-पुरुष, नर-मादा, मरद-मेहरारु में भेदभाव साफ-साफ लउकेला। जहवाँ पुरुष अपना सपना पर नगर, महल, स्मारक आ नया-नया राजवंशन के उदय करत रहल बा, ऊहवें औरतन के सपना आ इच्छा लोकगीतन में दर्ज होत रहल बा। एक अर्थ से लोक-साहित्य अउरी समृद्ध भइला के साथे-साथ प्राचीनो भइला पर ई नया चिंतन के केंद्र बन जाला।\nहम अपना बाप-महतारी के सबसे छोटका संतान हँई, जवना कारने ओह लोग से हमार सन्निकटता उनका प्रौढ़ा अवस्था से उनका वृद्धा अवस्था ले बनल रहल। हम कई बेर अनुभव करीं कि माई जब कवनो विषम परिस्थिति में पड़ जाव तब गीत गावे लागें। ओह बेरा माई के गीत खाली गीत ना हो के उनका अंतर के पीड़ा होखे। हमके साफ-साफ ईयाद बा कि ऊ गीत गावत कम, गीत रोअत अधिका लागें। कवनो विषम-परिस्थिति में ऊ अपना के द्रौपदी लेखा प्रस्तुत करत गावे लागें -\nअब पति राखीं ना हमारी जी,\nमुरली वाले घनश्याम।।\nबीच सभा में द्रोपदी पुकारे\nचारू ओरिया रउरे के निहारे\nदुष्ट दुशासन खींचत बाड़ें\nदेहिंया पर के साड़ी जी,\nजब माई हमरा के सुतइहन तब लगभग हमेशा गीत गइहें। उनका गीतीया के बोलवे से हमरा लइका मन के बुझा जाव कि उनका मन में एह बेरा हर्ष-उल्लास, पीड़ा-वेदना, ममता-दुलार आदि कवना भाव के अधिकता बा। जब ऊ सहज रहिहें तब आपन सबसे प्रिय गीत जवना में सिंगारों रहे, प्रेमों रहे, ऊहे गीत गइहें -\nअजब राउर झाँकी ये रघुनन्दन।।\nहिरफिर-हिरफिर रउरे के निहारे\nरउरे ओरिया ताकी ये रघुनन्दन।\nमोर मुकुट, मकराकृत कुण्डल\nपैजनिया बाजे बाँकी ये रघुनन्दन।\nहमरा त लोकगीत आ लोक-साहित्य के समृद्धि में सबसे अधिक औरतने के योगदान बुझाला। उदाहरण के रूप में हम अपना माई के ईयाद क के कहीं त कवनो परब-त्योहार के बेरा जब भैया लोग घरे ना पहुँचे लोग चाहें आवे में देरी हो जाव त हमार माई पूरा के पूरा कौशल्या बन जासु। ऊ कौशल्या, जेकरा राम लोग के समय रूपी कैकेयी वन में भेज देहले बिया। ओह बेरा त माई गावते-गावते इतना रोअस कि अवजवे बइठ जाव, -\nकेकई बड़ा कठिन तूँ कइलू\nराम के बनवा भेजलू ना।\nहो हमरो केवल हो करेजवा\nतुहू काढियो लेहलू ना।\nहमरा राम हो लखन के\nतुहू बनवा भेजलू ना।\nहमरा सीतली हो पतोहिया\nके तूँ बनवा भेजलू ना।\nराम के बनवा भेजलू ना।।\nओह बेरा हमहूँ उनका से छुप के उनका दर्द भरल गीतन के सुनीं आ पलक से टपके खातीर तइयार भइल लोर के पोंछ के कतहूँ दूर हट जाईं। लोकगीतन के बेर-बेर सुनके आ ओहमें आइल मुद्दन पर उनकर सोच आ संवेदना के त ना, बाकीर अपना माई के एगो केंद्र मानके बहुत कुछ समझले बानी। हमरा पूरा विश्वास बा कि लोकगीतन के मरम समझे वाला हर आदमी अइसने अनुभव से गुजरत होई। औरतन द्वारा गावे वाला लोकगीतन के स्वभाव ह कि ओहमें बहुते बड़को बात अक्सर कवनो साधारण घटना-प्रसंग के जरिए, बाकीर अनुभूति के गहनता से कहल जाला। गीतन के अंत में एकाध गो अइसन पंक्ति आ जाला, जवना से पहिले के साधारण घटना-प्रसंगों असाधारण रूप से महत्वपूर्ण बन जाला। लोकगीतन में जीवन-जगत के बड़का-बड़का तथ्य वस्तुनिष्ठ सहसंबंधन के बहाना से कहल जाला। आज के औपनिवेशिक आधुनिकता के पहिले सृष्टि आ समाज त का, परिवार के भारतो के अवधारणा खाली मनुष्य पर केंद्रित नइखे रहि गइल। ओह बेरा त आदमी के भौतिक सुख-समृद्धि खातीर खाँची भर प्राकृतिक उपादानन के बेहिसाब दोहनो के परंपरा नइखे, बाकीर प्रकृति के अवयवन के साथे प्यार, पारस्परिकता आ सहनिर्भरता के जीवन जीए पर जोर रहल बा। एही कारने त अपना किहा गंगा मइया बाड़ी, विन्हाचल देवी बाड़ी आ लगभग सब जाति-प्रजातिअन के पेड़न पर कवनो ना कवनो देवता के वास आ घर-दुआर मानल जाला।\nभले केहू हिम्मत क के दिल खोल के आ जबान के ताला तुर के स्वीकार ना करे, बाकीर आजुओ ढेर लोग बा कि जब घर में बेटी के जनम होला त ओह लोग के लागेला कि जिनगी में अन्हार हो गइल। महतारी बनल औरत अपनही के कोसे लागेले कि अगर ऊ जनती कि बेटी होई त कवनो जतन क के ओह मासूम के कोखिए में मार देती। बेटी के जनम के खबर पा के बाप मुँह लटकवले, मुरझाइल घूमे लागेले। ई सब औरतन के गीतियन में देखे के मिलेला -\nजब मोरे बेटी हो लीहलीं जनमवाँ\nअरे चारों ओरियाँ घेरले अन्हार रे ललनवाँ\nसासु ननद घरे दीयनो ना जरे\nअरे आपन प्रभु चलें मुरुझाइ रे ललनवाँ।\nअब पूरा के पूरा ई बुझाए बनेला कि समाज में बेटी के जनम से दुखी भइला पर, एह के खराब माने के आदत के एगो सीमा से अधिका बढ़े से रोके खातीर ओही समजवा के भीतरीये एगो लोक-विश्वास उभरेला। लोग के बुझइबे ना करे ला कि बेटी जनमला पर बाप-महतारी चाहे कुल-खानदान के लोग के लोग दुखी काहें होलें? चिंता काहें करेंले? एहके बिना जनले एह मुद्दा से कवनो लेखां न्याय नइखे हो सकत। ई चरचा आगे कइल जाई, जब एह कारन के साफ करे वाला परिस्थिति साफ हो जाई। वेटी के जनमला पर ओकरा के मारे के कोशिश चाहें अभिलाषा कवनो गीतन में ना मिलेला। जनमला के बाद बेटियो माई के कोख से जनमल, ओकरे खून-दूध से सीरजल आ पैदा भइल एगो संतान होले। ऊहो एगो बेटे जइसन अपना बाल-लीला से बाप-महतारी के करेजा जुड़इबे करेले। ओकरा प्यार-दुलार में बाप-महतारी जीवन की सगरो पीड़ा, भले तनीए देर खारीरा, भुला जाले।\nई सब भारतीय परंपरा से मान्यता प्राप्त संवेदना आ भावना हवे। आधुनिकता के अइला के साथही एगो आदर्श भारतीय परिवार के आदर्श स्त्री बनावे के अभियान के साथ ही संवेदना आ भावना घटल बा। भावना स्त्री बनवला के, भावना लोक-गीतन के। समय के साथे चले के होड़ लगावत आज के आदमी तर्क चाहे कुछू कहे बाकीर लोक-जीवन, लोक-साहित्य आ लोक गीतन के स्वरूप त विकसिते भइल बा। समृद्धे भइल बा। लोक-गीत आ लोक-अस्तित्व आधुनिक तार्किक सोच के परिणाम ना ह। एकरा के त बरीसन पहिले परिभाषित आ पोषित कइल गइल बा। ऋग्वेद के सुप्रसिद्ध पुरुष सूक्त में ‘लोक’ शब्द के व्यवहार जीवन आ जगह दूनों के अर्थ में कइल गइल बा। -\nनाभ्या आसीदंतरिक्षं शीष्र्णो द्यौः समवर्तत्।\nपद्भ्यां भूमिर्दि्दशः श्रोत्रात्तथा लोकां अकल्पयन्।।\nएह तरे के अनगिनत उदाहरणन से साफ हो जाता कि सामान्य जीवन आ स्थान से जुड़ले संगीत के लोक-संगीत कहल जाला। लगभग सब भाषा आ बोलियन के अधिकांश लोक-संगीत लिखित कम, मौखिक ढेर बा। गायन के विरासत के रूप में लोक-संगीत कई पीढ़ी से आवत जन-जीवन के दर्पण होला। जनता के हृदय के उद्गार होला।\nगँव-जवार के लोग संस्कार, ऋतु, पूजा-व्रत, अउरी दोसर कार्यकलापन आदि के अवसर पर जब अपना मन के भावना के उद्गाार गा के करे ला लोग त अइसही लोक-संगीत के सृजन हो जाला। लोक-संगीत सभ्यता, संस्कार आ समाज के समृद्ध करे के साथे-साथे बोली, भाषा आ भावो के एगो अलगे पहचान देबे में सक्षम होले। भोजपुरी लोक-संगीत के त अपना सरसता, मादकता, समृद्धि, उन्माद, अपनापन, ठेंठपन आदि के कारने सबसे समृद्ध कहल जा सकल जाता। जन-जन में अपना प्रचुरता, व्यापकता आ पइठ के कारने भोजपुरी लोक-संगीत के प्रधानता स्वाभाविक बा।\nमजूरी कई के\nहम मजूरी कई के\nजी हजूरी कई के\nअपने सइयाँ केऽऽ\nअपने बलमा के पढ़ाइब\nमजूरी कई के।।\nभोजपुरी पुरूब के बोली ह। पुरूब! जहवाँ के माटी सदानीरा नदियन के तरंगन आ रस से हमेशा आप्लावित रहेले। जब मटिए सरस होई त संगीत के सुर में निरसता कहाँ समाई? जब सरसता, मादकता, सुन्दरता, प्रेम, ममता, समर्पण, परिश्रम, जीवटता, जीवन आदि के बात आई त जीवन देवे वाली, जीवन भोगे वाली आ जीवन बनावे वाली नारी के तरे बँच जाई? --- नारी त जीवन के आधार होले। लोक-संस्कृति, लोक-संस्कार, लोक-जीवन नारीए से जीअ ता, त लोक-संगीत ओह देवी के बिना के तरे हो सकेला?\nकुछ साल पहिले के बात ह, हम अपना शहर में हमेशा सिनेमा देखे जाईं। एगो चित्र मंदिर में त लाम-नियर एक बरीस से सिनेमा शुरू भइला के पहिलवाँ एगो विज्ञापन हमेशा देखावल जाव। हम ओह विज्ञापनवा के देख-देख के अकुता गइल रहनी बाकीर ओकरा शब्दन में डूब गइल रहनी। वाॅयस-ओवर के एकहक शब्दवा हमरा भेजा में चित्र बनावे लागे। ‘नारी! प्रकृति की अनुपम कृति। प्रेम और सौंदर्य की प्रतिमूर्ति! --- ममता और स्नेह का साकार रूप।’\nतब जयशंकर प्रसाद जी के लाइन जीभ पर जुगाली करे लागे -\nनारी तुम केवल श्रद्धा हो,\nविश्वास रजत नग-पद-तल में।\nपियुष-स्रोत सी बहा करो\nजीवन के सुन्दर समतल में।।\nनारी चर्चा के बिना कवनो देश, समाज आ वातावरण के लोक-संगीत के जीरो आ खार कहल जा सकल जाता। भोजपुरियो-संगीत में नारी के अनगिनत रूपन के चर्चा का बरनन देखल जाला। भोजपुरी के सिंगार, करुणा, वीर, हास्य, निरगुण संगीत होखे चाहें आजु काल्ह के फिल्मी ठुमका, सगरो झाँझ, पखावज, हारमोनियम, बैंजू, गिटार नारीए के आगे-पाछे अपना सुर के साधना करत लउके ले। सोहर में नारी के एगो रूप देखीं -\nमचीया बइठल मोरे सास\nसगरी गुन आगर हेऽ।\nए बहुअर, ऊठऽ नाही पनीया के जावहु\nचुचुहीया एक बोलेलेऽ हेऽ।।\nभोजपुरी लोक-संगीत में बरनन चाहे ऋतुअन के होखे, चाहे ब्रत के, चाहें देवी-देवता के, चाहें संस्कार के, जातियन के होखे चाहें मेहनत-मजुरी के, हर संगीत में नारी के सगरो रूप को पावल जा सकता। भोजपुरी लोक-संगीत आल्हा भले वीर रस से सराबोर रहेला त का ह, नारी विवशता, अधिकार, सुन्दरता आ समर्पन के बहाने लउकीए जाले, -\nजाकी बिटिया सुन्दर देखी, ता पर जाई धरे तरवार।।\nचार मुलुकवा खोजि अइलो कतहु ना जोड़ी मिले बार-कुँआर\nकनिया जामल नैनागढ़ में राजा इन्दरमल के दरबार\nबेटी सयानी सम देवा के बर माँगल बाघ झज्जार\nबडि़ लालसा बा जियरा में जो भैया के करों बियाह\nकरों बिअहवा सोनवा सेऽ -----।।\nफगुआ आ चइता के शब्द त जइसे नारीण् से जनमल बा, -\nगोरी भेजे बयनवा हो रामा\nअँचरा से ढाकि-ढाकि के।।\nसावन के हरिहरी में सगरो भोजपुरिया धरती लहलहात रहेले, तब कवनो नवही मेहरारू अपना सुहाग से दूर ना रहे के चाहे ले। कजरी के गीतन में नारी के प्रेयसी स्वरूप के देख के केवर मन ना द्रवित होई, -\nभइया मोर अइलें बोलावे होऽ\nसवनवा में ना जइबें ननदी।\nचहें भइया रहें चाहें जाएँ होऽ\nस्वनवा में ना जइबें ननदी।।\nभोजपुरी-क्षेत्र में मनावे वाला सगरो ब्रत-त्योहारन में नारी के पावन रूप के बरनन अपने आपे लउक जाला। व्रत-त्योहार त वइसही स्त्री के निष्ठा के प्रतीक ह। त फेरू ओहसे नारी अलगा के तरे हो सकेले? भोजपुरी माटी के सबसे पावन व्रत छठ में करुणा से सनाइल, छठ माता के आशीष पावे के आग्रही एगो नारी के चित्रण देखीं, -\nपटुका पसारि भीखि माँगेली बालकवा के माई\nहमके बालकऽ भीखि दींहि, ए छठी मइया\nहमके बालकऽ भीखि दींहि।\nनिर्गुण में त नारीए आत्मा बन जाले। ऊहे वाचको रहे ले, ऊहे याचको रहेले। दाता और भिखारी, सब नारीए रहेले, -\nजबसे गवनवा के दिनवा धराइल\nअँखिया ना नींद आवे\nहम कह सके नी कि नारी चइता के बिरह ह। ऊ लोरी के थाप ह। नारी निरगुन के सब छंद ह। ऊ कँहरवा के कलपत पीड़ा ह। पचरा के झूमत भक्तिन ह। आल्हा के मर्दानी अवतार ह। नारी फगुआ के मांसल मतवना ह। छठ के समर्पित सुशीलता ह। ऊहे विदाई की लोर ह। सोहर के सद्यः-प्रसूता माई ह। बिरहा के अलाप ह। झूमर के भाव व्यंजना ह। जँतसार के ध्वनि पर नाचत रगवो नारीए ह। नारी बारहमासा के वर्णन ह। निर्धनता के आह नारीए व्यक्त करे ले। रिश्तन के सगरो डोर नारीए सम्हारे ले। भोजपुरी के कवनो लोक-संगीत के बात कइल जाव, नारीए के रूप पहीले झलकेला। ननद-भौजाई के टिभोली होखे चाहें सास के शासन, देवर के छेड़छाड़ होखे, चाहे जेठ के बदमाशी, नारी के खाली उपस्थितिए से लोक-संगीत में इनकर बरनन संभव होखे ला।\nकुँआर लड़की भाई के शुभ के खातीर कातिक में पिडि़या के व्रत रहेली सों त महतारी लोग अपना पूत के रक्षा खातीर जिउतिया। मेहरारू अपना सुहाग के रक्षा खातीर तीज व्रत रहली सों त एही तरे औरतन में बहुरा आ पनढरकउवा जइसनका ढेर व्रत-त्योहार देखल जाला। नारीए के माध्यम से भोजपुरी लोक-संगीत में जन-जीवन के आर्थिको पक्ष के झाँकी प्रस्तुत हो जाला। देखीं ना, -\nसोने के थाली में जेवना परोसलों,\nजेवना ना जेवें अलबेला,\nबलम कलकत्ता निकल गयो जीऽऽ।\nभोजपुरी लोक साहित्य में नारी के जवन चित्रण कइल गइल बा, ऊ मांसल, मादक आ आकर्षक भइला के साथे-साथे रसदार, शिष्ट आ सभ्यो बा। पति-पत्नी, भाई-बहीन, माई-बेटी, ननद-भौजाई, सास-पतो हके जवन बरनन हमनी के सामने मिलेला, ओह से समाज में नारी के अनगिनत चित्र अंकित हो जाला। नारी के जवना रूप के शुद्ध आ सत्य बरनन भोजपुरी लोग-संगीत में पावल जाला, ऊ दोसरा जगे दुर्लभ बा।\nसमय के साथे बदलाव के बयार के गंध सभे सूँघता। भोजपुरी के लोक-संगीतो ओह से अछुत नइखे। व्यावसायिकता आ बाजारू संस्कृति लोक-संगीत के कुछ रंगीन क देहले बा। भोजपुरीओ लोक-संगीत पर आधुनिकीकरण के मुलम्मा चढ़ाके बाजार में परोसल जाता। मांसलता के वर्चस्व के साथही रसदार रूपो के बिसारल जाता। भोजपुरी जइसन गंभीर आ समृद्ध भाषा के दूषित कइल जाता। भोजपुरी भाषा, भाव आ संगीतो में रोज नया-नया जीए-खाए आ दू पइसा कमाए के अवसरो सृजित कइल जाता। नारी के अनेक रूपन के बरनने से भोजपुरी के लोक-संगीत के अतीत त समृद्धे बा, वर्तमानो में रोजगार के अवसर उपलब्ध हो ता। एह आधार पर कहल जा सकता कि अगर अपना जबान आ कलम पर संयम रहल त आवे वाला आपनो काल्हू बड़ा उजर बा। ई त सचहूँ कहल गइल बा कि हर सफलता के पाछे एगो नारीए के हाथ रहेला। एकरा के मानला के साथही स्वीकारो करे के क्षमता राखे के पड़ी। नारीए से त ई सृष्टि बा।\nअनेक पत्र-पत्रिकन में तीन सौ से अधिका लेख, दर्जनो कहानी, आ अनेके कविता प्रकाशित।\nआकाशवाणी गोरखपुर से कईगो कहानियन के प्रसारण, टेली फिल्म औलाद समेत भोजपुरी फिलिम ‘कब आई डोलिया कहार’ के लेखन अनेके अलबमन ला हिंदी, भोजपुरी गीत रचना.


कहले बानी त जइबे करब : पवन सिंह के दावा – Anjoria\nकहले बानी त जइबे करब : पवन सिंह के दावा\nApril 4, 2010 OmPrakash Singh फिल्म, मनोरंजन 2\nआये दिन कवनो ना कवनो लोकप्रिय कलाकार का साथे अइसन होत रहेला कि ओकरा नाम पर कवनो कार्यक्रम में भीड़ जुटा लिहल जाला आ बाद में कह दिहल जाला कि फलां कारण से फलां जी ना आ पवलें. पवनो सिंह का नाम पर पिछला दिने आरा में अइसने भइल. बड़का बड़का होर्डिंग आ पोस्टर बैनर लगा के एलान भइल कि पवन सिंह के कार्यक्रम बा. कुछ लोग पवन सिंह के फोन कइल त मालूम चलल कि पवन के ई बात मालूमे नइखे. से ओह प्रोग्राम में ना त ऊ जाये वाला रहलें ना गइलें.\nआजुकाल्हु पवन सिंह के हवा बहत बा. जवना फिल्म मे होखस ओह फिल्म के, जवना स्टेज शो में चहुँपस ओह शो के सफलता गारण्टेड हो गइल बा. आ लोग त उनकर अइसन दिवाना हो गइल बा कि नाम सुनते भीड़ बन के चहुँप जाला लोग. अबही पिछलके दिने जब मुंबई में अपना फिल्म जब केहू दिल में समा जाला के प्रोमो खातिर चहुँपलन त दर्शकन के भीड़ उनुका से हाथ मिलावे आ गले लगावे खातिर टूट पड़ल रहे.\nस्रोत : खालिद\nदेसी ना, हमके विदेशी चाहीं …\nअपना प्यार खातिर दुनिया जला देबे के तइयार रवि\nAisan afwah na udawe ke chahi….


कहो फलाने अब का होई – Anjoria\nअक्टूबर 18, 2011 अशोक मिश्र, कतरब्योंत\nसबेरे मार्निंग वॉक करे निकलनी त सोचली कि उस्ताद मुजरिम से मिल लिहल जाव. से वॉक से लवटति घरी उनुका ‘गरीबखाना’ पर पहुंच गइनी. हमरा के देखते मुजरिम खुश हो गइलन आ कहले, ‘आवऽ..आवऽ..बड़ा मौका पर आइल बाड़ऽ. तोहरा के अबही थोड़ देर पहिले यादे करत रहीं. बात दरअसल ई बा कि एगो कविता के कुछ लाइन के मतलब हमरा समुझ में नइखे ऽत. तू काव्यप्रेमी हउवऽ एहसे हो सकेला कि तू ओकर अर्थ बता सकऽ. कविता के लाइन हईं सँ ‘कहो फलाने अब का होई…। अब तौ छूटल घाट, धोबिनिया पटक-पटक कै धोई। कहो फलाने अब का होई…।’\nउस्ताद मुजरिम के बाति सुनिके पलभर ला त हमार दिमाग भक्क से उड़ गइल. कुछ देर ले सोचनी-विचारनी. फेर कहनी, ‘उस्ताद! ई लाइन कवना कवि के हऽ, से त हम ना बता सकीं. हमार अंदाज बा कि ई उत्तर प्रदेश के कवनो पुरान लिखाड़ कवि के ह. हँ एह लाइनन के अर्थ संदर्भ बदलला पर बदल जाई. अगर हम एकरा के कबीर के रहस्यवादी दर्शन से जोड़ीं, त एकर मतलब ई होई कि एह धरती पर पापाचार अउर अनैतिक कृत्य देख-सुनि के एगो आत्मा बिलबिला उठत बिया आ दोसर आत्मा से कहत बिया कि हे भाई! भगवान हमनी के एह धरती पर लोग के भला करे भेजले रहले, एह बाति के हमनी का माया, मोह, भाई-भतीजावाद में पड़ि के भुला गइनी. अब आखिरी समय आ पहुंचल बा, अब त धोबिन रूपी परमात्मा पाप-पुण्य रूपी घाट पर हमनी के पटक-पटक के धोइहें आ हमनियो कि चौसठ करोड़ योनियन में भटके खातिर भेज दीहें. ऊ आत्मा तब डेरा के पूछत बिया कि, “हे भाई! अब हमनी के का होखी ?”\nएतना कहि के हम सांस लेबे रुकनी आ कहल शुरू कइनी, ‘एकर दोसरका अर्थ में पूरा लोकतांत्रिक व्यवस्था के रहस्य लुकाइल बा. एह लाइनन के गहन मीमांसा कइला पर ई अर्थ निकलत बा कि एगो सांसद भा मंत्री दोसरा सांसद भा मंत्री से कहत बा कि हे भाई! हमनी के का होई ? अबकी चुनाव अइला पर जनता रूपी धोबिन पोलिंग बूथ रूपी घाट पर हमनी के वोट ना दे के हमनी के पटक दी आ आजु जवन नेता विपक्ष में बइठल बाड़न, ऊ हमनी के कइल भठियरपन का खिलाफ जांच आयोग बइठा के हमनी के सगरी कृत्य धो दी.’ एतना कहके हम सांस लेबे खातिर रुकनी.\nहमार बाति सुनि के मुजरिम मंद-मंद मुसुकात रहलन आ फेर कहले, ‘तोहरा लेखा योग्य शिष्य पा के हम धन्य हो गइनी. एह लाइनन के तू जवन सुंदर व्याख्या कइलऽ, ऊ काव्य के बड़का-बड़का महारथियनो खातिर दुरूह हो सकत रहे. हम तोहरा व्याख्या से संतुष्ट बानी.’ एतना कहि के उस्ताद मुजरिम हमरा के चाय बनावे के हुकुम सुनवले आ अपने सोफा पर पसरत खर्राटा लेबे लगलन. आ हम चाय बनावे के हुकुम पर बिनबिनात रसोई में घुस गइनी.\nOne thought on “कहो फलाने अब का होई”\nअक्टूबर 19, 2011 को 1:15 पूर्वाह्न पर


माता सोनिया के चरण में गिरला का बाद अब रामदेव हल्ला बोल करे के धमकी दिहलन – टटका खबर\nमाता सोनिया के चरण में गिरला का बाद अब रामदेव हल्ला बोल करे के धमकी दिहलन\nदिल्ली में पिछला दू दिन से आन्दोलन करत बाबा रामदेव शुरू में त बहुते मुलायम रुख अपनवलन आ अपना भाषण में सोनिया गाँधी के माता सोनिया कह के संबोधित कइलन. अब बाबा रामदेव के कहना बा कि अगर सरकार उनुका माँग पर धेयान नइखे देत त ऊ तीन दिन के उपवास का बाद फेर तीन दिन के उपवास पर चल जइहें. आ अगर चौदह अगस्त ले सरकार ना मानल त ऊ हल्ला बोल करे के गोहार लगइहें.\nहालांकि एह हल्ला बोल के स्वरूप का होई एह बारे में अबहीं रामदेव कवनो संकेत नइखन दिहले.\nचरचा बा कि अपना सहयोगी बालकृष्ण के बचावे खातिर रामदेव कांग्रेस पर हमलावर नइखन होखत आ बहुते मेहुर मेहुर तरीका से आपन बात कहत बाड़न. अन्ना टीम के राजनीति में चल गइला से बाबा रामदेव के सामाजिक आंदोलन के मैदान खाली भेंटा गइल बा आ ऊ अब एकर भरपूर फायदा उठावल चाहत बाड़न.